Juara Menunggu Ungguli Deklamasi Puisi Kemerdekaan Peringkat Negeri Selangor 2021

Untuk mendapatkan maklumat terkini, ikuti kami melalui Telegram

Shah Alam – Digelar sebagai “Pak Cik Tupperware”, Noorhisyam Razali mengungguli Sayembara Deklamasi Puisi Kemerdekaan ke-35 Peringkat Negeri Selangor yang diadakan pada 22 Ogos 2021 secara maya melalui aplikasi pelantar sosial Zoom. Pertandingan berprestij itu menampilkan lapan orang peserta yang terdiri daripada empat peserta lelaki dan empat peserta wanita.

Uniknya, kali ini empat orang daripada peserta peringkat akhir ini pernah memegang takhta johan peringkat negeri Selangor, iaitu Noorhisyam Razali sendiri (johan peringkat negeri Selangor pada tahun 2014), Nur Sharina Cik Ibrahim (wakil Selangor pada tahun 2017), Ahmad Sa’idun Mohd Mokhtar (johan pada tahun 2018) dan Azamin Itam (juara sayembara sama pada tahun 2020).

Saingan yang sengit berlangsung daripada lapan orang peserta yang rata-rata pernah menjuarai sayembara deklamasi puisi anjuran pelbagai pihak lain. Pentas Sayembara Deklamasi Puisi Kemerdekaan Peringkat Negeri Selangor kali ini ibarat pentas juara melawan juara. Sajak “Citra Jiwa Merdeka” karya Abdul Karim Gullam telah menjadi sajak bertuah buat Noorhisyam Razali. Naib johan disandang oleh Nur Eleyda Ezani yang mendeklamasikan sajak “Darah yang Terpercik di Baju“ karya Norazimah Abu Bakar, manakala tempat ketiga menjadi milik Azamin Itam yang membawakan sajak “Landskap Bangsa” karya Mohamad Saleeh Rahamad.

Tiga tempat sagu hati dimiliki oleh Muhammad Amir Akil Zulkifli yang membawakan sajak “Milik Siapakah Tanah Ini” karya Mohamad Ghazali Taib, Nur Dini Safiya Amin mendeklamasikan  sajak “Sahaya Ini Anak Negeri Merdeka” karya Shukri Abdullah, dan Ahmad Sa’idun Mohamad Mokhtar dengan sajak pilihannya, “Sumbangsih Buat Nusa Bangsa” karya Jamilah Harun.

Pertandingan ini diadakan secara dua sesi, iaitu sesi pertama empat orang peserta dan sesi kedua empat peserta selebihnya.

Acara pertandingan ini diselangi oleh persembahan istimewa daripada dua orang pelajar Sekolah Kebangsaan Seafield, iaitu Adam Nazhan Mohd Naim dan Nur Batrysia Mohd Shahril. Pihak penganjur juga menyediakan video penghargaan khas buat semua peserta sayembara dan juga video persembahan Tarian Rangguk yang juga merupakan bahan kajian Persatuan Penulis dan Kebajikan Negeri Selangor (KEMUDI) dengan kerjasama Jabatan Kebudayaan dan Kesenian Negara, Selangor (JKKNS).

Kali ini, bagi mematuhi tatacara operasi standard (SOP) pihak kerajaan bagi mengekang penularan wabak COVID-19, pihak KEMUDI sebagai tuan rumah telah melangsungkan pertandingan berprestij ini secara dalam talian dan dipancarkan terus ke laman Facebook KEMUDI. Dua orang pengacara majlis mengemudi acara ini selama tiga jam.

Para peserta juga perlu mendeklamasikan sajak pilihan mereka secara langsung di lokasi masing-masing. Pertandingan yang menjadi acara tahunan sempena bulan kemerdekaan ini juga ditaja oleh pihak Dewan Bahasa dan Pustaka (DBP) Wilayah Tengah, Gabungan Persatuan Penulis Nasional (GAPENA),  JKKNS dan Syahida Hassan Enterprise (SHE).

Noorhisyam menerima hadiah wang tunai tajaan DBP Wilayah Tengah sebanyak RM1000, Nur Eleyda pula mendapat RM700, Azamin Itam pula RM500. Tempat sagu hati pula mendapat RM200 setiap orang. Noorhisyam akan menjadi wakil Selangor di pentas kebangsaan yang akan diadakan pada 11 September 2021.

Tonton persembahan penuh acara sayembara di sini.


Kekalahan Trump Gencat Jualan Buku Politik di Amerika Syarikat?

Ketika penggal kedua George W. Bush sebagai Presiden Amerika Syarikat (AS) berakhir, ramai pelawak dan penulis jenaka politik termasuk penggiat komediri (stand-up comedy) mengeluh kerana “hilang” sumber inspirasi mereka selama hampir satu dekad.

Hal ini kerana Bush banyak melakukan malapropisme atau sasulan berlebihan, bahkan aksinya juga menjadi bahan lelucon termasuk dalam rancangan bicara larut malam, selain langkah politik yang diambil oleh Rumah Putih di bawahnya (siapa boleh lupa dengan kain rentang “Mission Accomplished” di kapal induk pesawat udara sebagai tanda kemenangan misi AS di Afghanistan – apatah lagi perkembangan terbaharu Taliban yang berjaya menguasai kembali negara berkenaan).

Bagi penulis jenaka politik, pelawak dan penggiat komediri, bagaimana mungkin mereka dapat meneruskan seni itu tanpa Bush melakukan malapropisme, malah Rumah Putih kemudiannya ditadbir oleh Barrack Obama yang memiliki karisma serta berkaliber?

Namun, ternyata ahli politik mana sekalipun mempunyai potensi, bahkan risiko untuk mengeluarkan kenyataan lucu atau mengambil tindakan menggelikan hati walaupun ia bukanlah tujuan sebenar mereka.

Bagaimana pula dalam konteks penerbitan buku politik? Sejauh mana ketiadaan watak politik yang menarik untuk disorot atau dikritik, khususnya yang memberikan kesan negatif pada pasaran buku politik?

Kita berkesempatan melihat hal ini apabila Donald Trump tersungkur dalam Pilihan Raya Presidennya pada tahun lalu, sekali gus gagal meneruskan penggal kedua selepas tewas kepada Joe Biden.

Tulisan Alexandra Alter dalam The New York Times menarik untuk dibaca apabila mencatatkan, ketika Biden mengambil alih Rumah Putih, penerbit di AS mengalami senario sama yang dihadapi oleh penulis jenaka politik, pelawak dan penggiat komediri lebih 10 tahun lalu.

Hal ini kerana, sepanjang tempoh pentadbiran Trump, penerbitan buku politik meraih laba besar kerana banyak buku politik laris di pasaran, termasuk karya pendedahan oleh wartawan veteran Bob Woodward dan Michael Wolff, serta memoir oleh bekas Penasihat Keselamatan kepada Trump, John Bolton dan anak saudara bekas presiden terbabit, Mary Trump, yang mencatatkan jualan jutaan naskhah.

Pada tahun lalu sahaja, buku politik terjual sebanyak 10.5 juta naskhah dalam bentuk cetak mahupun e-buku di AS berdasarkan data NPD Bookscan, meningkat daripada 6.1 juta pada tahun 2019. Malah, The Marker melaporkan lebih 1 ribu judul mengenai Trump diterbitkan dalam tiga tahun pertama pentadbirannya, berbanding 450 judul mengenai Obama dalam tempoh tiga tahun terawal di Rumah Putih.

Bagaimana pula dengan era Biden? Seperti dijangka, tulis Alter, jualan buku politik jatuh dalam tujuh bulan pertama sejak beliau mengambil alih Rumah Putih dalam pilihan raya yang mencatat sejarah, termasuk perubahan besar dalam cara mengundi.

Namun begitu, penerbit tidak berpeluk tubuh, sebaliknya tetap agresif memasarkan genre ini, terutamanya trend penerbitan buku oleh pengarang konservatif yang biasanya meningkat apabila ahli politik Demokrat menuani kerusi panas di Pejabat Oval, Rumah Putih.

Presiden dan Penerbit Syarikat Penerbitan Regnery yang menerbitkan karya konservatif, Thomas Spence, berkata lebih mudah untuk menjual buku politik apabila pembacanya berada dalam posisi pembangkang dan terasa tergugat serta lebih bereaksi dan marah.

Oleh itu, Spence seperti dipetik Alter berkata, tempoh dua suku pertama tahun ini sangat baik kepada mereka.

Hal ini termasuklah Penerbit Simon & Schuster yang berjaya menandatangani perjanjian penerbitan dua buah buku dengan bekas Naib Presiden AS, Mike Pence yang menjadi penyokong kuat Trump meskipun pada akhir pentadbirannya tidak terlepas daripada dikritik oleh Trump sendiri.

Malah, penerbitan era pasca-Trump di Rumah Putih juga tertunggu-tunggu bagaimana pula dengan memoir bekas Presiden AS itu sendiri yang bukan sahaja terkenal dengan status Twitter kontroversi sehingga sering dipadamkan oleh media sosial itu, bahkan mewujudkan apa yang dikenali sebagai “Post-Truth” atau pascakebenaran.

Seperti yang ditegaskan oleh Alter, penerbit kini berlumba-lumba untuk menandatangani perjanjian penerbitan buku oleh pengarang konservatif, malah mereka seperti tergesa-gesa untuk menulisnya. Hal ini termasuklah buku oleh menantu Trump, Jared Kushner yang turut menjadi bekas penasihat bapa mentuanya dan terbabit secara aktif dengan pelan damai Trump di Timur Tengah, khususnya Perjanjian Abraham serta normalisasi negara Arab dengan Israel.

Walau bagaimanapun, penganalisis di Kristen McLean menjangkakan trend polarisasi ideologi dan isu sosial akan terus memacu jualan buku untuk kedua-dua aliran politik, sekali gus memberikan khabar gembira kepada penerbit buku di AS.


Lidah adalah Peta Nirsempadan

Untuk mendapatkan maklumat terkini, ikuti kami melalui Telegram

Jack Malik menemui bahasa puisi yang segar dalam pengkaryaan Affendi Salleh, meraikan semangat pencampuran dan pertukaran dua tiga kod bahasa.

Dalam kumpulan puisinya, Breaking Poems, penyair Arab-Amerika Suheir Hammad menggabungkan bahasa ibundanya dengan bahasa kebangsaan negara yang beliau membesar, lalu menulis baris ini: “moon/same in ramallah wa new orleans wa jerusalem wa johannesburg wa beirut same moon.” Saya menemui baris ini dalam esei yang ditulis oleh Philip Metres dalam buku A Sense of Regard, sebuah antologi esei tentang puisi dan ras. Metres menerangkan bahawa pengulangan penggunaan ‘wa’ (bermaksud ‘dan’ dalam bahasa Arab) “mula berbunyi seperti tangisan sedu-sedan”. Saya mengagumi kemampuan Suheir menggabungkan dua bahasa dengan begitu mudah lagi cantik. Saya kemudiannya teringat beberapa nama di tanah air kita yang berkemampuan sedemikian.

Affendi Salleh merupakan seorang arkitek yang menulis. Atau lebih tepat, seorang arkitek yang bersastera. Affendi ada kelasnya yang tersendiri. Kepada sesiapa yang tahu dan mengikutinya di Facebook, pasti akan kenal gayanya yang menghembus nafas baharu pada penulisan dalam bahasa Melayu. Gelas Separuh Penuh merupakan himpunan tulisan-lukisannya di Facebook yang dibukukan dengan begitu anggun. Kulit keras dan halaman penuh berwarna, mengekalkan keindahan yang sama ketika menatal karya-karyanya secara dalam talian. Bahkan, kini lebih bernilai dengan adanya jasad nyata untuk dipegang-belek-baca.

Saya mengatakan Affendi sebagai nafas baharu dalam penulisan bahasa Melayu kerana sikap tidak patuhnya pada peraturan-peraturan jumud dan ideologi ketulenan bahasa. Pemberontakannya bukan tanpa otak. Kesetiaannya pada lidah ibunda (serta kebangsaan) bukan tuli lagi buta. Affendi seolah-olah memahami bahasa itu lagu. Punyai rentak dan rima yang mengasyikkan halwa telinga (jika kena cara). Bukan dengan satu cara sahaja yang betul. Pelbagai cara boleh dilaksanakan. Dan, pada pendapat saya, cara beliau adalah dengan percampuran-pertukaran kod.

Salah satu contoh percampuran-pertukaran kod Affendi adalah seperti berikut:

Di usia 20an cinta adalah rindu dendam, phone call lewat malam,
kongsi earphone dalam library, message tak ada reply runsing
satu hari.

Di usia 30an cinta adalah tanggungjawab, bercakar pagi apology
petang nanti, bangun midnight menetekkan baby, simpan 10%
bila dapat gaji.

Di usia 40an cinta adalah familiarity, angkat kening dan dah tahu
nak dinner apa, kongsi moisturiser sebab sama-sama makin
dimakan usia, tulis wasiat agar terjaga bila satu dah tiada.

(Affendi Salleh, hantaran Facebook, 28 Julai 2021)

Dengan semudah itu, percampuran bahasa Inggeris-Melayu menghasilkan rima yang seakan semula jadi. Satu aliran yang tidak ada sebarang sikap buat-buat atau kejelikan melampau. Pertukaran Affendi daripada satu kod kepada satu kod lain, berlaku dengan lancar. Tiada kerosakan terjadi, pada hemat saya. Bahkan, langsung tidak mencabuli kesucian bahasa kebangsaan. Dalam ruang lingkup dan laras kreatif, mungkin bukan ini yang kita mahu tapi semestinya yang kita perlukan.

Saya kira, percampuran dan pertukaran kod adalah sesuatu perkara yang menarik bagi karyawan tempatan kita untuk terokai. Terutama sekali mereka yang bukan Melayu. Pasti terdapat istilah dan perkataan khusus yang wujud dalam perbendaharaan ibunda mereka yang kalau ada sekalipun sasaran sedia ada dalam bahasa Melayu, saya percaya pasti sedikit sebanyak air tangannya tidak sama. Hal ini bukanlah untuk menampung kefasihan yang kurang dalam bahasa Melayu mahupun tergamak mengatakan bahasa Melayu itu tidak mampu menyampaikan secukupnya. Hujah saya lebih kepada memperkaya bahasa Melayu dengan benar-benar menjadikannya bahasa Malaysia, iaitu menyerap mana-mana ungkapan, loghat, bahkan bahasa selain bahasa Melayu yang ada di Malaysia, untuk dimasukkan ke dalam perbendaharaannya. Sering kita sebut akan perpaduan dan hegemoni, barangkali inilah salah satu caranya yang boleh dilakukan. Hasilnya tiada pemadaman budaya dan pada masa yang sama semua pihak menjadi kaya.

Pada pemerhatian dan pengetahuan saya, percampuran dan pertukaran kod bukanlah sesuatu yang asing dalam sastera Melayu. Hal kemasukan bahasa atau istilah asing bukan berlaku semalam dan sudah tentunya bukan terjadi dengan kemunculan sastera Indie Malaysia pada lewat 2000-an dan awal 2010-an. Kita perlulah berpemikiran kritis serta melemparkan selayang pandang ke arah sejarah. Sebelum kita menghakimi sesuatu perkara, kita terlebih dahulu perlulah bersikap adil dan tekal.

Harus diakui, percampuran dan pertukaran kod dalam ruang lingkup sajak Melayu Malaysia tidak berlaku dengan mendadak. Kemasukan satu dua perkataan ke dalam dunia sajak Melayu Malaysia mungkin tidak boleh menandakan perkembangan percampuran-pertukaran. Namun, tidak boleh kita terlepas pandang akan kejadian ini.

Puisi seperti “Suasana”, “Ibuku”, “Bagaimana Kalau” dan banyak lagi oleh Sasterawan Negara (SN) Usman Awang; “Kolaj Gerakan Moden” dan “Rayuan Wanita Asia” SN Baha Zain; “Stop” Puzi Hadi; “Eropah Hari Ini” SN Muhammad Haji Salleh; “Meditasi” SN Kemala; “Bahawa Aku Pernah Hidup” SN Zurinah Hassan, merupakan antara karya puisi yang menggunakan perkataan Inggeris. Walaupun tidak begitu jelas berlakunya pertukaran-percampuran sepertimana yang dilakukan oleh Affendi dan pemuisi muda lain di Malaysia, sebuah medan telah dibuka dahulu. Jika pemuisi kita menggali kembali, kemudian melakukan apa-apa yang Affendi dan yang lain telah lakukan, saya percaya lapangan sastera tanah air akan lebih subur dan berseri. Kepelbagaian bunyi. Semesta kemungkinan suara tanpa batas bakal didengari.

Namun begitu, percampuran-pertukaran kod bukanlah tanpa penentangnya. Kerisauan paling ketara yang sering diratib oleh para pejuang bahasa ialah kerancuan (yang bakal) berlaku. Dijajah oleh anasir asing. Hilang jati diri. Budaya disisih dan dilupai. Namun, sejenis rasa ketidakyakinan dan ketakutan melampau inilah penyakit sebenar yang dihidapi oleh (penutur) bahasa Melayu. Dalam hal ini, sebuah esei oleh Mihaela Moscaliuc membicarakan sisi-sisi murni pertukaran kod dalam ruang pengaruh puitika Amerika Syarikat. Dalam buku A Sense of Regard, esei Moscaliuc, “Code Switching, Multilanguaging, and Language Alterity”, menyatakan “pertukaran kod menandakan perluasan peluang perhubungan serta peluahan, bukannya salah satu cara menampung kekurangan dalam kefasihan ekabahasa.” Sebarang gangguan bahasa, Moscaliuc bahaskan adalah bertujuan untuk “mengusik makna dan pembacaan linear … menuntut anjakan perhatian yang sering mengakibatkan pemadaman … nyahkenal dan menimbulkan pelbagai pertanyaan tentang ruang pengaruh.”

Barangkali, dengan adanya ruang perbincangan serta dorongan sewajarnya, sastera percampuran-pertukaran kod boleh berkembang dengan lebih tuntas dan mapan. Hasil sastera ini juga boleh menjadi semak dan imbang bagi mana-mana persuratan yang memandang enteng terhadap sesuatu yang dianggapnya picisan atau pinggiran. Antara pemain selain Affendi ialah Sheena Baharudin, yang menukar-campur kod dalam acara deklamasi puisi Spoken Word dengan menggunakan bahasa Melayu, Inggeris dan Arab; Kulleh Grasi sudah pun menempa namanya di persada antarabangsa dengan menukar-campur kod dalam bahasa Melayu dan bahasa-bahasa asal kepulauan Borneo. Dengan pemahaman yang lebih elok tentang laras bahasa, suatu ruang pengaruh dan agensi dalam pemilihan gaya, hanya untung dan laba yang mampu diperoleh bagi semua pihak. Kerugian sebenar hanya berlaku apabila kita membatasi lidah kita dengan melukiskan sempadan-sempadan khayalan di atasnya.

Jack Malik merupakan seorang penyajak dari Ipoh. Karyanya pernah tersiar dalam Mekong Review, Dewan Sastera, Selangorkini, dan halaman Tukang Puisi. Jack juga sebahagian daripada kolektif seniman Projek Rabak. Beliau mempunyai dua kumpulan puisi, iaitu Wannabe Sasau dan Sajakjakja(c)k. Jack juga merupakan salah seorang penerima anugerah Hadiah Sastera Selangor 2020 bagi kategori sajak eceran.


Program Science + Literature Manfaatkan Karya Sastera Tarik Minat Masyarakat kepada Sains, Teknologi

Untuk mendapatkan maklumat terkini, ikuti kami melalui Telegram

New York – Biasanya, usaha meningkatkan pemahaman masyarakat khususnya generasi muda terhadap sains dan teknologi lebih tertumpu pada pendidikan, terutamanya di sekolah seperti yang berlaku di negara ini. Tidak hairanlah ada yang sampai mengubah bahasa pengantar kepada bahasa Inggeris kerana menganggap tindakan itu satu-satunya kaedah paling berkesan.

Bagaimanapun, proses menyemai minat masyarakat terhadap ilmu sains dan teknologi tidak terhad dalam bentuk formal, sebaliknya perlu dibuat dalam bentuk pembudayaan secara terancang dengan menggunakan mekanisme menarik serta tidak kaku.

Yayasan Buku Kebangsaan (NBF) yang berpusat di New York misalnya, memperkenalkan inisiatif Program Science + Literature yang menyelongkar hubungan antara sains dengan kemanusiaan.

Berbekalkan sokongan dana sebanyak AS$525 ribu (RM2.2 juta) daripada Yayasan Alfred P Sloan, program selama tiga tahun ini akan mengenal pasti tiga buku setiap tahun untuk memperdalam pemahaman pembaca terhadap sains dan teknologi dengan menumpukan karya yang meraikan serta menyumbangkan kepelbagaian suara dalam penulisan saintifik.

“Karya sastera terpilih akan berfungsi sebagai pemangkin untuk mencetuskan wacana, pemahaman dan keterlibatan dengan sains kepada masyarakat di seluruh negara.

“Acara awam akan dianjurkan, seperti NBF Presents, iaitu program kemasyarakatan yang menjadi jenama NBF sepanjang tahun,” kata kenyataan NBF di laman webnya.

Jawatankuasa Induk dan Tetamu Kehormat Program Science + Literature akan diumumkan pada musim sejuk/bunga 2022, sekali gus memulakan perbincangan umum di seluruh negara untuk menyorot buku terpilih, selain acara berkaitan penulisan sains dan teknologi.

Bersandarkan hubungan dan kerjasama akrab NBF dengan pelbagai institusi berkaitan buku seperti perpustakaan, kolej, penganjur festival dan tempat persembahan, Program Science + Literature dijangka boleh mewujudkan gelombang baharu dalam pembudayaan sains dan teknologi melalui kesusasteraan. Malah, inisiatif ini juga dijangka dapat mempertemukan pakar, pemikir dan pengarang terkenal dengan pembaca di seluruh negara.

Naib Presiden dan Pengarah Science + Literature Yayasan Alfred P Sloan, Doron Weber, berkata pihaknya berbesar hati untuk bergandingan dengan NBF untuk mengiktiraf buku hebat daripada para penulis yang mengangkat tema atau watak saintifik di seluruh negara yang dapat menemukan suara baharu serta menarik khalayak umum untuk terbabit dalam sains dan teknologi.

“Pengarang yang menang akan menerima hadiah wang tunai sebanyak AS$10 ribu (RM42 ribu) dan akan bergabung dengan komuniti unik yang dianggotai oleh lebih 200 penulis berbakat yang disokong oleh Yayasan Sloan,” katanya.

Sejak berdekad-dekad, program buku Yayasan Sloan menyediakan sokongan langsung kepada pengarang untuk menghasilkan buku yang menyelongkar sains dan teknologi. Antara yang menerima sokongannya termasuk karya yang diiktiraf seperti Hidden Figures tulisan Margot Lee Shetterly, Under a White Sky (Elizabeth Kolbert) dan The Making of the Atomic Bomb (Richard Rhodes).

Sementara itu, Pengerusi Lembaga Pengarah NBF, David Steinberger, berkata Program Science + Literature dapat meningkatkan kedudukan yayasan berkenaan sebagai penguji rasa dan pempengaruh serta pembicara kebudayaan yang membantu dalam usaha mencetuskan wacana penting pada peringkat kebangsaan.

“Kami berterima kasih dengan Yayasan Sloan kerana membenarkan kami untuk terus memperkukuhkan hubungan dengan pengarang sains dan teknologi yang membantu membawa hubungan kami kepada khalayak di luar,” katanya.

Dalam tempoh tiga tahun ini, NBF Presents berhubung dengan 40 ribu pembaca dalam talian dan bersemuka di 31 wilayah, sekali gus memperluas akses sastera di pinggir bandar, pedalaman dan bandar.

Hal itu ditegaskan oleh Pengarah Eksekutif NBF, Ruth Dickey yang mengingatkan, buku hebat dapat membuka pintu kepada pelbagai pemahaman isu yang kompleks.

“Kami belajar lebih banyak daripada rakan kerjasama dan pembaca di seluruh negara, sekali gus berharap dapat berhubung dengan komuniti-komuniti ini. Malah, usaha ini mampu memperkasa sebuah komuniti baharu buat kami, iaitu sekitar sains dan teknologi dengan lensa kritis dan kepelbagaian,” katanya.

Semangat sama wajar dicontohi bukan sahaja oleh institusi, organisasi mahupun badan berkanun berkaitan kesusasteraan serta kebudayaan di negara ini, bahkan khalayak sains secara kolektif dalam usaha menjadikan masyarakat kita memiliki minat untuk memahami dan mendalami sains dan teknologi dalam bahasa kebangsaan.

Benar, pembudayaan sains dan teknologi mesti diterapkan dalam sistem pendidikan bermula prasekolah, sekolah dan institut pengajian tinggi (IPT), tetapi tindakan ini tidak terhad dalam bentuk kurikulum semata-mata, sebaliknya perlu dimanfaatkan melalui bidang kesusasteraan serta kebudayaan.


Deklamasi Sajak dan Dendangan Syair Kelaziman Baharu Perlu Inovasi

Untuk mendapatkan maklumat terkini, ikuti kami melalui Telegram

Kuala Lumpur – Pertandingan deklamasi sajak dan dendangan syair telah biasa dianjurkan oleh Dewan Bahasa dan Pustaka (DBP). Bahkan kedua-dua pertandingan ini juga banyak dianjurkan oleh institusi lain yang sentiasa menyokong perkembangan bahasa dan sastera tanah air. Tetapi, dalam situasi pandemik yang melanda seluruh dunia hari ini, konsep dan kaedah persembahan pertandingan ini perlu disesuaikan dengan norma baharu. Bagi menyebarkan maklumat tentang petua dan kaedah persembahan yang baik dalam kedua-dua persembahan ini, DBP telah membincangkan hal ini dalam rancangan Yang Lama Dijunjung, “Gemilang Puisi Melayu” yang bersiaran secara langsung di media sosial DBP pada 24 Ogos 2021, pukul 10.00 pagi.

Rancangan tersebut telah menampilkan tokoh terkenal, iaitu Roslan Madun, ahli dalam dendangan syair dan Zaen Kasturi, tokoh dalam deklamasi sajak. Bual bicara ini merupakan perkongsian dari sudut pandangan kedua-dua tokoh ini yang biasa menjadi panel juri dalam pertandingan yang diadakan. Kedua-dua panel memberikan panduan kepada guru pembimbing dan peserta untuk mempersiap diri dalam pertandingan tersebut dari segi fizikal dan mental.

Pertandingan Deklamasi Sajak dan Dendangan Syair peringkat kebangsaan bersempena dengan Pertandingan Koakademik yang dianjurkan oleh DBP dengan kerjasama Kementerian Pendidikan Malaysia (KPM) akan berlangsung pada 25 dan 26 Ogos 2021. Pertandingan ini buat julung-julung kalinya diadakan secara dalam talian. Berikutan hal ini, beberapa perkara telah diperbaharui berdasarkan kesesuaian pertandingan. Hal ini kerana, pertandingan yang berlangsung secara maya ini memberikan beberapa impak baharu dalam dunia penyampaian puisi kerana peserta hanya beraksi di hadapan lensa kamera sahaja tanpa khalayak yang menonton secara bersemuka.

Seperti pertandingan yang diadakan sebelum ini, setiap acara yang dipertandingkan pasti akan diberikan penilaian berdasarkan syarat yang telah ditetapkan. Menurut Roslan Madun, syarat pertandingan telah diberikan pembaharuan bagi memantapkan lagi kaedah penjurian pertandingan mengikut konteks situasi kini. Beliau turut menegaskan, para peserta remaja perlu lebih fokus mendendangkan syair mengikut wajah tersendiri sebagai tukang cerita semasa mendendangkan syair.

Zaen Kasturi pula menyatakan, apabila berhadapan dengan pertandingan deklamasi sajak kelaziman baharu seperti ini, asas persediaan awal adalah sama seperti pertandingan di atas pentas, cuma perlu diberikan kelainan baharu dari bentuk visual video yang dipersembahkan untuk melihat kreativiti peserta.

Tegasnya lagi, perkara yang perlu diberikan perhatian oleh pendeklamator ialah bentuk suara yang dilontarkan dan juga gaya yang dipamerkan. Pemarkahan dinilai berpaksikan dua bentuk tersebut. Dalam kupasannya, suara pendeklamator perlu mempunyai daya tarikan dan jiwa apabila menyampaikan bait-bait sajak tersebut. Lontaran suara dinilai dari sudut nada, vokal, artikulasi dan kelancaran dalam persembahan. Jelasnya lagi, teknik dan gaya persembahan di atas pentas berbeza daripada yang dipersembahkan secara maya. Teknik dan gaya persembahan akan dinilai mengikut kesesuaian sajak dan video yang dipaparkan. Beliau menyatakan lagi, aspek keharmonian suara dan visual persembahan yang menarik akan memberikan nilai tambah kepada peserta dan boleh memikat panel juri untuk memberikan markah yang baik.

Dari sudut syarat pertandingan dendangan syair pula, Roslan Madun memaklumkan semua peserta perlu akur dengan syarat yang telah ditetapkan. Perubahan syarat pertandingan diinovasikan mengikut zaman. Tegasnya lagi, konsep pertandingan  berbeza daripada persembahan yang bersifat santai. Namun, beliau mengingatkan peserta supaya menjaga ketertiban dalam persembahan. Peserta perlu ada kreativiti apabila mendendangkan syair, terutamanya semasa mendendangkan irama syair tersebut. Peserta juga perlu menguasai irama syair tersebut supaya tidak tersasar daripada irama yang telah dipilih. Beliau turut menambah bahawa antara aspek pemarkahan yang dinilai termasuklah kreativiti persembahan peserta dan visual, kualiti suara, irama, lenggok dendangan, kualiti muzik, artikulasi kata, teks puisi, penghayatan, dan kelancaran.

Kedua-dua panel turut menyeru agar para peserta membuat persediaan yang secukupnya supaya tidak merencatkan persembahan kelak. Kedua-dua panel juga menegaskan, peserta perlu yakin dan tenang semasa membuat persembahan untuk mengelakkan berlakunya kesilapan. Dalam hal ini, Roslan juga mengingatkan guru pembimbing supaya melihat kemampuan pelajar ketika memberikan bimbingan kepada mereka.


Pelestarian Peribahasa Melalui Pemugaran dan Penyelidikan

Tanjung Mallim – Peribahasa merupakan hasil kesusasteraan lisan yang mempunyai kedudukan yang tinggi dalam masyarakat Melayu. Peribahasa melambangkan adab dan sikap orang Melayu yang sangat halus dalam penyusunan tutur kata. Peribahasa terhasil apabila masyarakat Melayu dahulu mengamati alam sekeliling dan menterjemahkannya ke dalam kehidupan mereka. Hasil pengamatan itulah kata-kata disusun dengan baik dan dijadikan panduan hidup masyarakat Melayu dahulu. Itulah antara inti pati daripada ceramah yang disampaikan oleh Dr. Hazami Jahari, Pengarah Jabatan Dasar dan Penyelidikan, Dewan Bahasa dan Pustaka (DBP) yang mewakili Ketua Pengarah DBP dalam program Pemugaran Peribahasa Siri 4 pada 26 Ogos 2021.

Program ini dianjurkan oleh Institut Peradaban Melayu (IPM), Universiti Pendidikan Sultan Idris melalui Facebook Langsung IPM dan objektif utamanya adalah untuk menangani isu dan permasalahan dalam memahami peribahasa semasa proses pengajaran dan pembelajaran di sekolah. Selain itu, program ini juga diharap dapat melestarikan peribahasa dalam masyarakat, terutamanya dalam kalangan generasi muda.

Program Pemugaran Peribahasa ini menampilkan 20 orang pakar yang terdiri daripada mereka yang terdiri daripada guru, pensyarah serta pakar dalam bidang persuratan. Manakala 200 ungkapan peribahasa akan dihuraikan dalam keseluruhan program pemugaran peribahasa ini.

Dalam ceramahnya, Hazami memberitahu bahawa peribahasa merupakan suatu cara untuk masyarakat Melayu mendidik anggotanya secara tidak formal untuk menjadi lebih baik. Didikan yang dilakukan ialah melalui kata-kata kiasan yang penuh dengan kebijaksanaan. Bahkan, kata-kata tersebut diambil daripada unsur alam yang memang sangata rapat dengan masyarakat Melayu tradisional. Beliau memberikan contoh apabila mereka hendak mendamaikan ahli keluarga yang berselisih faham, mereka akan menggunakan ungkapan “air dicincang tidak akan putus” bagi menunjukkan pergaduhan tersebut tidak perlu dipanjangkan lagi kerana hubungan antara ahli keluarga tidak akan terpisah kerana diikat dengan pertalian darah. Begitu juga jika seseorang ingin menegur sikap seseorang yang mementingkan diri sendiri, maka mereka akan menggunakan perumpamaan “seperti enau di dalam belukar, melepaskan pucuk masing-masing”.

Definisi peribahasa dihuraikan dengan jelas oleh beliau dengan memetik pendapat daripada Abdullah Hussain (Kamus Istimewa Peribahasa Melayu) dan Tenas Effendy (Ungkapan Tradisional Melayu-Riau). Definisi daripada kedua-dua tokoh tersebut disimpulkan oleh beliau bahawa peribahasa merupakan susunan kata-kata yang indah dan mencerminkan bangsa Melayu sebagai bangsa yang sangat halus dan mempunyai peradaban yang tinggi, terutamanya dalam usaha mendidik masyarakat. Pelayar media sosial turut diberikan penerangan tentang tujuan peribahasa diajarkan. Antaranya, termasuklah untuk menasihati dan mendidik tanpa mengguris perasan orang yang dididik atau ditegur.

Dalam siri ini, sebanyak enam peribahasa dihuraikan beserta contoh ayat, iaitu “alah membeli menang memakai”, “alang-alang berdakwat biar hitam”, “baik membawa resmi padi, daripada membawa resmi lalang”, “berguru kepalang ajar, bagai bunga kembang tak jadi”, “retak menanti belah”, dan “alang-alang menyeluk pekasam, biar sampai ke pangkal lengan”.

Program ini sangat sesuai dilaksanakan ketika ini bagi memberikan kefahaman kepada masyarakat yang menimbulkan banyak persoalan tentang peribahasa dalam kalangan masyarakat hari ini. Dalam siri ini juga terdapat beberapa kemusykilan dan pendapat yang dikemukakan oleh pelayar. Antara yang menarik perhatian termasuklah mengenai penyelidikan tentang peribahasa yang perlu diperbanyak oleh institusi seperti DBP dan IPM. Penyelidikan yang perlu dilakukan ini perlu merangkumi pemetaan yang luas melangkaui garis sempadan negeri. Bahkan, penyelidikan tentang peribahasa juga boleh dilakukan melepasi garis sempadan negara. Kajian melepasi garis sempadan ini perlu dilakukan bagi melihat asal usul peribahasa itu mengikut konteks budaya masyarakat setempat. Dalam hal ini, Hazami selaku Pengarah Jabatan Dasar dan Penyelidikan mengatakan, kajian ini boleh dilakukan dengan kerjasama institusi lain, terutamanya IPM dan juga institusi awam yang lain melalui kajian lapangan supaya dapatan kajian tersebut tuntas dan tekal.

Dalam hal ini, penyelidikan juga menjadi sesuatu yang sangat penting dalam pelestarian ilmu persuratan. Dengan banyaknya penyelidikan yang dilakukan, maka penyebaran ilmu akan semakin meluas dan pelestarian ilmu dalam bidang persuratan dapat dilakukan. Aspek lain yang perlu diselidik bagi mengembangkan ilmu peribahasa termasuklah mengkaji cabang disiplin ilmu lain yang ada dalam peribahasa. Contohnya, ilmu matematik, ilmu kepimpinan, ilmu perniagaan dan sebagainya. Peribahasa “menang jadi arang, kalah jadi abu” misalnya yang dikaitkan dengan keupayaan dalam perniagaan, boleh dikaji kebenarannya.

Hazami turut menerangkan kepada khalayak bahawa di DBP, bahagian yang menguruskan hal penyelidikan berkaitan peribahasa, pantun dan genre sastera yang lain ialah Bahagian Penyelidikan Sastera (yang berfungsi dalam penyelidikan selain mengangkat kearifan tempatan) dan perancangan penyelidikan yang jitu tentang perkara ini akan diusahakan, namun sokongan pelbagai pihak diperlukan dan kerjasama tersebut boleh digabungkan antara kepakaran dalaman yang ada di DBP dan tenaga pakara luar.

Cabaran yang dihadapi kini adalah untuk “menjinakkan” generasi muda untuk minat terhadap peribahasa. Kaedah yang paling baik untuk menangani situasi ini adalah dengan memantapkan sistem pendidikan kita supaya generasi muda dapat menjiwai peribahasa sedari umur yang kecil lagi dan diterapkan dalam pelbagai aspek pembelajaran melalui didik hibur. Semoga peribahasa yang dibincangkan ini menjadi mesra kepada khalayak dan digunakan dalam perbualan seharian.

Beli Kamus Istimewa Peribahasa Melayu, Peribahasa Sekolah Menengah, Peribahasa Sekolah Rendah, dan Pantun Peribahasa.


Cabaran Terkini Bahasa Melayu Moden

Untuk mendapatkan maklumat terkini, ikuti kami melalui Telegram

Dalam era kemajuan teknologi digital, bahasa Melayu moden menghadapi pelbagai cabaran bagi mengekalkannya sebagai bahasa rasmi, bahasa kebangsaan dan bahasa ilmu. Antara cabaran tersebut termasuklah yang disebabkan oleh pandemik COVID-19 yang banyak mengubah budaya hidup masyarakat dengan kebiasaan baharu dan juga kemunculan istilah serta perkataan baharu. Jika semua pengguna bahasa Melayu faham, berilmu pengetahuan dan mempunyai kesedaran yang tinggi, semua perkara ini boleh diatasi dengan mudah. Sikap dan kesedaran yang tinggi ini akan menjadikan bahasa Melayu dapat bersaing dengan bahasa lain yang maju di dunia terutamanya bahasa Inggeris.

Fungsi bahasa Melayu sebagai bahasa moden yang digunakan sebagai bahasa komunikasi kini sebenarnya menyambung tradisi bahasa Melayu kuno dan klasik, yang menjadi lingua franca pada zaman dahulu. Fungsi bahasa Melayu moden ini bukan sahaja di media sosial dan media baharu malahan dalam komunikasi seharian. Sejarah mencatatkan bahawa bahasa Melayu diiktiraf sebagai bahasa kebangsaan yang termaktub dalam Perkara 152, Perlembagaan Persekutuan 1957. Di bawah peruntukan ini, bahasa Melayu yang mengikut implikasinya mesti digunakan untuk maksud rasmi dalam bentuk tulisan yang ditetapkan oleh undang-undang Persekutuan.

Perkara 152 juga mengandungi kedudukan bahasa lain dan memperuntukkan bahawa tiada sesiapa dilarang atau dihalang daripada menggunakan atau belajar, mengajar, atau mengamalkan apa-apa bahasa lain. Taraf bahasa kebangsaan dalam Perlembagaan Persekutuan 1957 itu mempunyai maksud dan kesan yang lebih luas berbanding dengan pengiktirafan sebagai bahasa rasmi.

Antara kesan bahasa kebangsaan tersebut termasuklah bahasa Melayu menjadi bahasa perantaraan secara automatik untuk digunakan dalam semua maksud rasmi. Takrif “maksud rasmi” bagi bahasa Melayu dari segi undang-undang ialah apa-apa jua maksud kerajaan sama ada kerajaan persekutuan atau kerajaan negeri dan termasuklah apa-apa maksud sesuatu pihak berkuasa awam. Takrif ini dinyatakan di bawah Perkara 156 (6), Perlembagaan Persekutuan dan Seksyen 1, Akta Bahasa Kebangsaan, 1967.

Bahasa Melayu dijadikan bahasa kebangsaan dan bahasa rasmi bagi menyatukan rakyat berbilang kaum melalui penggunaan bahasa yang sama. Oleh itu, bahasa ini juga menjadi pengenalan bagi bangsa dan negara Malaysia. Perpaduan yang jitu juga dapat diwujudkan dalam kalangan rakyat berbilang kaum apabila bahasa Melayu digunakan oleh semua pengguna bahasa.

Bahasa Melayu menjadi alat penghubung bagi rakyat pelbagai kaum di Malaysia kerana mereka telah mula memahami dan bertutur dalam bahasa Melayu dengan baik. Bahasa Melayu bukan sahaja digunakan dalam urusan rasmi kerajaan, bahkan meliputi kehidupan seharian sebagai alat komunikasi yang penting secara lisan dan tulisan di media sosial dan media baharu

Kini banyak istilah dan perkataan baharu telah diwujudkan semasa pandemik COVID-19 menyerang Malaysia dan dunia. Antara perkataan tersebut termasuklah pandemik, kebiasaan baharu, kebolehjangkitan, pelitup muka, penjarakan fizikal, Perintah Kawalan Pergerakan (PKP), Perintah Kawalan Pergerakan Pemulihan (PKPP), penilaian risiko, saringan wajib, Prosedur Operasi Standard (SOP), perintah berkurung, kontak rapat, zon merah atau titik panas, pencuci tangan, memutuskan rantaian jangkitan dan kluster, yang kini sudah mula diterima pakai dan menjadi kebiasaaan serta difahami oleh masyarakat umum.

Lantaran hal itu, cabaran yang dihadapi oleh bahasa Melayu kini semakin mencabar. Fungsi bahasa Melayu sebagai bahasa moden  kini menghadapi pelbagai cabaran seperti persaingan dengan bahasa Inggeris khususnya dalam bidang kesihatan, sains teknologi dan profesional. Oleh itu, bahasa Melayu mestilah cepat dan pantas membentuk istilah mengikut keadaan semasa terutama semasa pandemik COVID-19.

Antara cabaran lain ialah keperluan bagi seseorang itu menguasai pelbagai bahasa untuk memperoleh maklumat dan ilmu terkini dalam era globalisasi terutamanya yang berkaitan dengan teknologi digital yang cepat dan pantas berubah. Terjemahan perkataan baharu perlulah cepat dan pantas diakses serta mesra pengguna dan mudah diterima.

Sikap acuh tak acuh pengguna bahasa Melayu juga menjadi cabaran dalam usaha memartabatkan bahasa Melayu sebagai bahasa ilmu. Setiap pengguna bahasa Melayu mestilah faham dan mempunyai ilmu serta kesedaran tinggi tentang betapa pentingnya bahasa Melayu dimartabatkan sebagai bahasa ilmu di media sosial dan media baharu. Terdapat banyak penggunaan kata singkatan dan kesalahan ejaan di media baharu dan media sosial yang digunakan oleh pengguna bahasa Melayu.

Oleh itu, langkah untuk mengatasi pencemaran bahasa terutamanya penggunaan bahasa Melayu yang salah serta leluasanya gejala bahasa rojak di media baharu dan media sosial perlu dibanteras. Hal ini boleh dilakukan jika pengguna bahasa sentiasa merujuk ejaan dan penggunaan bahasa yang betul melalui Kamus Dewan terbitan Dewan Bahasa dan Pustaka (DBP) atau merujuk pihak yang bertanggungjawab bagi penggunaan bahasa Melayu yang betul dan tepat.

Pencemaran bahasa juga patut dihalang dalam penggunaan iklan dan papan tanda kedai baharu bagi mengelakkan kecelaruan bahasa. Utamakan bahasa Melayu yang betul dalam iklan, papan tanda atau nama kedai atau nama jalan dan nama bangunan yang boleh dirujuk kepada pihak berkuasa tempatan dengan seperti pihak penguat kuasa Majlis Tempatan dan Perbandaran. Kerjasama erat dalam penguatkuasaan itu telah dilaksanakan dengan kerjasama pihak DBP.

Di samping itu, bahasa Melayu sebagai bahasa moden juga perlu dimajukan dan diperkemas untuk menjadikan bahasa Melayu sebagai bahasa moden dan saintifik yang perlu diterima terus oleh orang ramai. Penerbitan bahan dan buku yang berkaitan dengan teknologi maklumat terbaharu dan bahan saintifik terkini juga perlu diperbanyakkan.

Melalui perancangan taraf dan korpus pula, bahasa Melayu telah berkembang pesat dan mampu untuk menjalankan fungsinya sebagai bahasa moden. Bahasa Melayu moden kini terus berfungsi sebagai bahasa ilmu, bahasa komunikasi dan bahasa perpaduan di negara ini dan di luar negara.

Selain itu, kesedaran yang tinggi dan kecintaan dalam kalangan penutur bahasa Melayu yang terdidik sejak di sekolah rendah dan menengah serta di universiti mampu menjadikan bahasa Melayu dituturkan pada setiap hari dalam pelbagai acara dan juga sebagai alat komunikasi yang berkesan.

Sementara itu, melalui Dasar Perpaduan Negara 2021−2030 (30 tahun) yang dilancarkan baru-baru ini menggariskan strategi untuk memupuk, mengukuh dan memelihara perpaduan rakyat. Dasar yang berkonsepkan perpaduan dalam kepelbagaian itu menetapkan tiga objektif utama. Antaranya termasuklah mengukuhkan perpaduan dan integrasi nasional yang berteraskan Perlembagaan Persekutuan dan Rukun Negara; membentuk identiti nasional dengan semangat jati diri, patriotik, prihatin, bertoleransi, saling menghormati dan bertanggungjawab untuk melahirkan  rakyat Malaysia yang menghargai dan mengamalkan perpaduan.

Oleh itu, bahasa Melayu sebagai bahasa rasmi dan bahasa kebangsaan memainkan peranan yang penting untuk mencapai aspirasi dalam tempoh 10 tahun akan datang. Malaysia menetapkan aspirasi perpaduan sebagai tunjang kemakmuran negara. Maka itu, perpaduan kepelbagaian yang berteraskan integrasi dipilih sebagai Dasar Perpaduan Negara sebagaimana yang dihasratkan oleh rakyat Malaysia.

Bahasa Melayu sebagai bahasa komunikasi yang penting akan terus memainkan peranannya untuk terus mewujudkan perpaduan yang erat dalam kalangan rakyat di negara ini. Inilah antara cabaran terkini yang akan dihadapi oleh bahasa Melayu sebagai bahasa kebangsaan, bahasa rasmi, bahasa perpaduan, dan bahasa komunikasi dalam kalangan rakyat di negara ini.

Bahasa Melayu sebagai bahasa ilmu dan bahasa moden juga akan mengukuhkan lagi semangat perpaduan dalam kalangan rakyat di negara ini. Sebagai bahasa kebangsaan, bahasa Melayu memikul tugas sebagai bahasa rasmi, bahasa pentadbiran, bahasa perhubungan umum, bahasa perpaduan, bahasa pengantar serta bahasa ilmiah di sekolah dan institusi pengajian tinggi. Proses perancangan bahasa perlu terus dilakukan agar bahasa Melayu berupaya memikul tugas ini. Perkembangan bahasa Melayu moden ini dapat dilihat melalui proses perancangan bahasa yang pesat, banyak menerima pengaruh bahasa Inggeris, digunakan di media sosial dan media baharu dengan betul dan meluas, menggunakan laras bahasa yang pelbagai, banyak menggunakan ayat aktif dan banyak memanfaatkan kosa kata bahasa moden.

Usaha perlu terus dilakukan oleh DBP untuk menyemak dan mengemaskinikan kandungan kamus dari semasa ke semasa. Antaranya termasuklah Kamus Dewan Edisi Kelima dan Kamus Bahasa Malaysia (Edisi Pelajar) yang memuatkan kosa kata masukan baharu seperti semasa dan selepas pandemik COVID-19 yang mempunyai banyak kata dan istilah baharu.

Kini Kamus Dewan Perdana, kamus Melayu terbesar dan terlengkap telah diterbitkan oleh DBP yang memuatkan lebih 120 000 entri dan subentri yang merangkumi kata umum, istilah, dialek dan kata bahasa serumpun yang wajar dimiliki oleh setiap orang, setiap rumah, setiap perpustakaan awam, sekolah dan universiti.

DBP juga telah menyediakan Gerbang Kata Dewan Bahasa dan Pustaka (GKDBP), iaitu portal yang menyediakan kemudahan kepada pelayar internet untuk memberikan maklum balas dan input tambahan kepada kamus terbitan DBP, mencadangkan entri baharu yang belum terakam dalam kamus DBP dan merakamkan khazanah persuratan Melayu yang meliputi peribahasa, pantun, seloka, mutiara kata dan asal usul kata.

Semua ini bertujuan untuk menyediakan ruangan kepada pencinta bahasa Melayu untuk memberikan input tambahan kepada kamus DBP. Selain itu, kosa kata dapat ditingkatkan jumlahnya melalui kerjasama pintar antara DBP dengan pencinta bahasa. DBP juga menyediakan kemudahan kepada pelbagai golongan masyarakat dalam merakamkan khazanah persuratan Melayu dan menyediakan kamus secara dalam talian yang kini semakin mendapat sambutan. Semua ini boleh dilayari melalui emel:[email protected] atau http://ekamus.dbp.gov.my bagi memartabatkan bahasa kebangsaan kita.

Oleh yang demikian, cabaran terkini yang dihadapi oleh bahasa Melayu sebagai bahasa ilmu dan bahasa moden akan lebih berdaya saing dalam pembentukan kata, istilah, perbendaharaan kata baharu dan mengemaskinikan ejaan yang sesuai dengan perubahan semasa yang semakin maju dan pantas.

Kesimpulannya, sebagai bahasa ilmu dan bahasa moden, bahasa Melayu juga janganlah terpinggir di media baharu dan di media sosial. Bahasa yang digunakan oleh pengamal dan pengguna bahasa Melayu mestilah berkualiti, betul, tepat dan berkesan dan tidak menggunakan singkatan serta bahasa rojak yang boleh merosakkan bahasa Melayu sebagai bahasa ilmu. Perkembangan bahasa pada setiap hari juga berubah dan ada kata baharu dan istilah baharu yang terbit seiring dengan perubahan semasa.


Adaptasi Teks ke Pentas Mendekatkan Masyarakat kepada Karya Sastera Tanah Air

Untuk mendapatkan maklumat terkini, ikuti kami melalui Telegram

Gelugor, Pulau Pinang –“Naratifnya sama tetapi cara penyampaian dan pementasannya mungkin sedikit berbeza,” demikian antara ungkapan Encik Halimi Mohamed Noh, dalam program Adaptasi Teks ke Pentas bersempena dengan Dekad Membaca Kebangsaan 2022 Peringkat Negeri Pulau Pinang, yang berlangsung di Paseban Agung, Pusat Pengajian Seni (PPS), Universiti Sains Malaysia (USM).

Encik Halimi Mohamed Noh yang merupakan mantan pensyarah USM dan pengarah teater menyatakan bahawa adaptasi sebagai satu proses mengolah semula tanpa mengubah isi-isi penting. Tambahnya lagi, setiap pengadaptasian itu berlaku atas sebab tertentu yang perlu disesuaikan untuk media baharu. Oleh sebab itu, berlakunya adaptasi teks ke pentas kerana tidak hanya terikat dalam bentuk teks, malah boleh dipentaskan dalam bentuk yang pelbagai.

Walau bagaimanapun, sebagai seorang pengarah dan penulis skrip, perlulah ada sifat “kesetiaan” terhadap karya asal bagi menghormati penulis asal dengan tidak mengubahnya secara keseluruhan. Pengarah berhak mengolah teks asal tetapi perlu berbincang dengan penulis asal terlebih dahulu sebagai tanda penghormatan.

Menerusi program tersebut, peserta diberi pendedahan tentang maksud adaptasi, perbezaan adaptasi dan olahan semula, proses pengadaptasian karya sastera kepada pementasan dan tatacara pengadaptasian naskhah.

Dr. Andika Aziz Hussin, selaku Pengerusi Rancangan Bahagian Drama dan Teater, PPS, USM, yang  bertindak sebagai moderator pula menjelaskan bahawa adaptasi sebagai proses pemindahan teks sama ada berbentuk sajak, cerpen, skrip, drama atau novel yang diadaptasikan untuk dipentaskan. Program Adaptasi ke Pentas ini turut membicarakan adaptasi novel Musafir, karya Hasan Ali yang bakal dipentaskan bersempena dengan Pesta Teater USM.

Sementara itu, Encik Mohd Zulkamal Ismail atau nama penanya, Joe K.A.S turut menyentuh isu berkenaan hak cipta dan tatacara mengadaptasikan teks ke pentas. Menurut beliau, perkara pertama yang perlu diberi perhatian sebelum mengadaptasikan teks ialah ilmu yang berkaitan dengan teater.

Orang yang mempunyai ilmu tentang teater akan melihat dari pelbagai sudut sama ada boleh dan tidak boleh dilakukan. Hal ini demikian kerana terdapat pelbagai kriteria yang perlu diketahui sebelum mengadaptasikan teks.

Menurut Puan Fatimah Abdul Manaf, iaitu penulis skrip dan novelis pula mengatakan bahawa novel dan drama merupakan dua perkara yang berbeza. Bagi beliau, novel bercerita dari sudut pandangan yang terhad termasuklah dialog. Novel berbeza daripada drama yang ruangnya lebih besar.

Karya picisan juga boleh dipentaskan sekiranya kandungan yang terdapat di dalamnya mempunyai pemikiran yang baik dan idea tersebut bernas. Dalam hal ini, karya picisan sebegini boleh dijadikan sebagai dokumentasi budaya kini yang memuatkan budaya dan pergolakan masyarakat pada masa ini.

Adaptasi Teks ke Pentas yang dapat mendekatkan masyarakat kepada karya sastera tanah air melalui teater merupakan program jalinan kerjasama antara Dewan Bahasa dan Pustaka Wilayah Utara (DBPWU) dan PPS,USM ini turut dihadiri oleh Encik Rahimi Arifin, Pengarah DBPWU. Para peserta program pula adalah dari pelbagai agensi dan institusi, penggiat seni dan teater, peminat sastera, para pensyarah, pelajar institusi pendidikan tinggi dan pelajar sekolah menengah.


Koleksi Cerita Siti Mendidik dengan Nilai al-Quran

Mohd Shukrey Ahmad menemui nilai pendidikan Islam dan nilai murni yang positif dalam Koleksi Cerita Siti, siri buku puisi kanak-kanak oleh Sasterawan Negara Siti Zainon Ismail yang sesuai untuk pembinaan sahsiah kanak-kanak.

Di samping penerapan unsur keagamaan, karya ini juga mengangkat nilai kebudayaan, seperti busana Melayu, pertanian tradisional, seni lukisan dan cerita rakyat.

Kesusasteraan kanak-kanak sangat penting kepada masyarakat kerana dapat digunakan untuk mendidik sahsiah kanak-kanak yang merupakan generasi penerus pada jati diri bangsa, agama dan negara. Karya sastera kanak-kanak bukan sahaja berperanan memberikan hiburan tetapi juga dapat menyampaikan nasihat dan amanat kepada khalayak pembacanya. Atas besarnya peranan yang dipikul oleh karya sastera kanak-kanak tanah air yang mungkin kelihatan remeh dan kecil bagi sesetengah orang, karyanya perlulah diolah dengan nilai dan ilmu yang sesuai, seperti berpandukan al-Quran dan hadis, supaya kanak-kanak yang membaca karya sastera begini akan terbentuk sahsiahnya ke arah Muslim yang sejati.

Hal ini sejajar dengan kenyataan Abdullah Nashih Ulwan dalam Pedoman Pendidikan Anak-anak dalam Islam bahawa kepuasan dalam intelektual perlu berkiblatkan Islam. Kepuasan ini menjelmakan perundangan dan dasar-dasar yang abadi dan boleh menyelamatkan manusia daripada kerosakan individual dan penyimpangan. Oleh sebab itu, dalam usaha pembentukan sebuah masyarakat yang berjaya, mereka perlu diberikan pendidikan yang berasaskan Islam supaya ilmu yang dipelajari selari dengan kebaikan di dunia dan di akhirat.

Disedari, penjualan buku untuk kanak-kanak berunsur Islam juga masih kurang di pasaran jika dibandingkan dengan karya sastera Islam remaja dan umum. Setakat ini, kebanyakan buku kanak-kanak di pasaran tempatan ialah buku cerita import, khususnya dari Eropah. Anak-anak kita mungkin lebih mengenali Peter Pan, Pinocchio, Putera Katak, Puteri Beradu, Puteri Salju dan Tujuh Orang Kerdil, Orang Bunian dan Tukang Kasut, serta Rapunzel daripada buku cerita kanak-kanak tempatan. Namun, perkara yang dibimbangkan ialah nilai-nilai yang dibawa dalam karya import yang mungkin tidak selari dengan norma dan budaya tempatan.

Oleh sebab itu, pihak Dewan Bahasa dan Pustaka telah berusaha menerbitkan buku puisi kanak-kanak, iaitu Koleksi Cerita Siti yang mempunyai empat judul, iaitu Kebun Rama-rama (2021), Kampung Pulau Kelapa (2021), Rumah Semut Kuala Abai (2021), dan Mimpi Si Ikan Kaloi (2021). Koleksi Cerita Siti yang bercerita dalam bentuk puisi sememangnya bertujuan untuk mendidik pembaca. Hasil penelitian terhadap karya yang dihasilkan oleh Sasterawan Negara ke-14, iaitu Datuk Dr. Siti Zainon Ismail ini sememangnya telah menerapkan nilai al-Quran yang mampu memberikan bimbingan dan asuhan yang baik kepada pembaca kanak-kanak. Pengolahannya malah menggunakan diksi dan bahasa yang mudah untuk difahami semua. Ditambah pula dengan ilustrasi yang sangat menarik dan berwarna-warni yang mampu membawa pembaca kepada keseronokan serta mempertajam imaginasi kanak-kanak. Di samping penerapan unsur keagamaan, karya ini juga mengangkat nilai kebudayaan, seperti busana Melayu, pertanian tradisional, seni lukisan dan cerita rakyat yang boleh menambahkan lagi pengetahuan pembaca berkaitan kearifan nenek moyang bangsa Melayu.

Buku pertama Koleksi Cerita Siti ialah Kebun Rama-rama yang mengisahkan kehidupan sejenis serangga iaitu rama-rama yang telah memberikan keceriaan dan kegembiraan kepada kanak-kanak. Pengembaraan seorang kanak-kanak di taman bunga menyaksikan kitaran hidup seekor ulat beluncas dan akhirnya bertukar menjadi rama-rama yang terbang dengan indah. Perkara ini memperlihatkan ciptaan dan aturan daripada Allah SWT, yang merupakan suatu anugerah yang tidak ternilai kepada kehidupan manusia dan seharusnya disyukuri.

Perkara ini juga dinyatakan dalam Surah An-Nahl, ayat 53 sebagaimana terjemahan berikut, “Dan segala nikmat yang ada padamu (datangnya) dari Allah, kemudian apabila kamu ditimpa kesengsaraan, maka kepada-Nyalah kamu meminta pertolongan.” Hal ini jelas difahami bahawa setiap perkara yang diperoleh dalam kehidupan manusia merupakan nikmat rezeki yang dikurniakan oleh Allah SWT, dan hanya kepada-Nya sahaja rasa kesyukuran itu perlu ditunjukkan. Kefahaman untuk selalu bersyukur dan berterima kasih ini telah diterapkan dalam Kebun Rama-rama:

Ada rama-rama ikut datang
Mengikuti Kak Long pulang
Rama-rama menyanyi
Terima kasih rezeki
Daripada Ilahi.

Rangkap puisi di atas memperlihatkan watak “Kak Long” yang mengucapkan terima kasih kepada Ilahi kerana mendapat rezeki berupa buah-buahan. Kepercayaan bahawa setiap rezeki yang diperoleh merupakan anugerah Allah SWT kepada hamba-Nya perlu dipadukan dalam diri setiap manusia. Oleh itu, secara tidak langsung puisi ini dapat mengajarkan para pembaca kanak-kanak untuk sentiasa mengucapkan terima kasih apabila mendapat nikmat dan rezeki daripada Allah SWT.

Buku kedua Koleksi Cerita Siti ialah Kampung Pulau Kelapa yang mengisahkan kehidupan masyarakat Melayu tradisional yang hidup di persisiran pantai. Buku cerita-puisi ini telah memanfaatkan tanaman serba guna dalam kehidupan masyarakat Melayu, iaitu pokok kelapa. Dengan menampilkan manfaat yang ada pada setiap bahagian pokok tersebut menjadikan kehidupan penduduk lebih sejahtera dan memudahkan aktiviti harian mereka. Perkara ini membuktikan bahawa setiap benda yang telah diciptakan di muka bumi ini sememangnya mempunyai peranan dan manfaatnya yang tersendiri kepada umat manusia. Hal ini dinyatakan dalam Surah Luqman, ayat 10 sebagaimana terjemahan berikut, “Dia menciptakan langit tanpa bertiang sebagaimana kamu melihatnya, dan Dia meletakkan gunung-gunung (di permukaan) bumi agar ia (bumi) tidak menggoyangkan kamu; dan memperkembangbiakkan segala macam jenis makhluk bergerak yang bernyawa di bumi. Dan Kami turunkan hujan dari langit, lalu Kami tumbuhkan padanya segala macam tumbuh-tumbuhan yang baik.”

Melalui pembacaan terjemahan tersebut, Allah SWT telah memberikan rahmat kepada manusia dengan pelbagai nikmat rezeki, seperti binatang ternakan dan juga tanaman bermanfaat supaya manusia sedar akan kekuasaan-Nya. Pemahaman ini telah diterjemahkan dengan jelasnya dalam Kampung Pulau Kelapa, yang menunjukkan sejenis tumbuhan yang banyak memberikan manfaat kepada masyarakat Melayu dalam pelbagai segi, iaitu pokok kelapa:

Daun kelapa dan sabut kering
Diikat menjadi jamung
Jamung dibakar dan bernyala
Memberi cahaya di malam hari
Untuk kami pergi ke surau
Belajar mengaji
Di tangan ustaz rotan menanti

Ya Rabbi
Sungguh berjasa
Daun, batang, buah, tombong, tempurung
Semua berguna hidup berkampung

Buku ketiga Koleksi Cerita Siti ialah Rumah Semut Kuala Abai yang mengisahkan kehidupan muafakat sekumpulan semut di suatu kawasan bernama Kuala Abai. Kumpulan semut yang tinggal di tanah subur itu berasa sangat bahagia serta saling melindungi antara satu sama lain daripada ancaman bahaya. Perkara berkaitan kehidupan serangga ini juga dinyatakan dalam Surah An-Naml, ayat 18 sebagaimana terjemahan berikut, “Hingga ketika mereka sampai di lembah semut, berkatalah seekor semut, ‘Wahai semut-semut! Masuklah ke dalam sarang-sarangmu, agar kamu tidak diinjak oleh Sulaiman dan bala tenteranya, sedangkan mereka tidak menyedari.” Pemahaman tentang kisah semut dengan Nabi Sulaiman a.s. ini telah diadaptasi dalam penulisan Rumah Semut Kuala Abai:

Ratu mengawal dengan senyuman
Ratusan ribu semut kerja suang malam
Seperti cerita Nabi Sulaiman
Mengarahkan kuda jalan perlahan
Selamatkan keluarga semut
Di kebun kasih sayang.

Rangkap puisi di atas memperlihatkan berlakunya penceritaan semula kisah semut dengan Nabi Sulaiman, seperti yang dinyatakan dalam al-Quran apabila ratu semut memberikan arahan untuk mengawal ribuan semut supaya pekerjaan yang dilakukan lebih teratur. Melalui penerapan ini, pembaca kanak-kanak sudah pasti akan meneliti kisah positif yang dinyatakan dalam al-Quran ini untuk diterapkan dalam aktiviti harian.

Buku keempat (dan terakhir setakat ini) Koleksi Cerita Siti ialah Mimpi Si Ikan Kaloi yang mengisahkan penderitaan seorang perempuan yang bernama Bawang Putih yang sering kali didera oleh ibu dan adik tirinya. Pelbagai penderitaan yang diharungi dengan tabah oleh Bawang Putih. Ibu tersayangnya dibunuh oleh keluarga tiri dan penderaan dan kebohongan terpaksa dilaluinya setiap hari. Tetapi pada akhirnya, apabila Bawang Putih mendapat kebahagian dalam hidupnya bersama-sama dengan seorang putera raja, beliau telah memaafkan dan menerima kembali keluarga tirinya itu.

Hal ini dilihat sebagai sesuatu perlakuan yang sukar dilaksanakan oleh manusia biasa tetapi jika ditakdirkan oleh Allah SWT, maka perkara tersebut akan terjadi. Perkara ini dinyatakan dalam Surah Al-An’am, ayat 73 sebagaimana terjemahan berikut, “Dialah yang menciptakan langit dan bumi dengan hak (benar), ketika Dia berkata, ‘Jadilah!’ Maka jadilah sesuatu itu. Firman-Nya adalah benar dan milik-Nyalah segala kekuasaan pada waktu sangkakala ditiup. Dia mengetahui yang gaib dan yang nyata. Dia Yang Maha Bijaksana, Maha Teliti.” Boleh difahami bahawa setiap perkara yang berlaku di dunia ini merupakan takdir yang telah dikehendaki oleh Allah SWT, malah segalanya berlaku tetap di bawah kekuasaan-Nya. Pemahaman inilah yang telah diterapkan dalam Mimpi Si Ikan Kaloi:

Di alam jauh sana
Mak Kaloi tersenyum
Atas restu Ilahi
Bawang Putih tiba di rumah keluarga
Berbaik dengan Bawang Merah
Mak Mandak juga tersenyum gembira
Tiada iri dan benci
Kasih mewangi

Jelas melalui petikan di atas, Bawang Putih telah berbaik-baik dengan keluarga tirinya, iaitu Bawang Merah dan Mak Mandak “Atas restu Ilahi”. Hal ini tidak dijangka oleh manusia boleh terjadi, walaupun keluarga tiri Bawang Putih pernah menyeksanya demi kepuasan hati. Namun kuasa Allah SWT telah merubah hati Bawang Putih untuk memaafkan perbuatan buruk yang dilaluinya dan tidak lagi berasa benci dan iri kepada keluarga tirinya itu. Hal ini pasti mendidik pembaca bahawa setiap perkara yang telah ditakdirkan Allah SWT pasti akan berlaku juga.

Hikmah daripada pedoman al-Quran ini haruslah diambil perhatian oleh semua penulis sastera kanak-kanak tanah air. Usaha menerapkan pendidikan al-Quran dalam penulisan mereka sememangnya suatu kebijaksanaan yang dituntut. Pastinya, hal ini juga menjadi tugas besar kepada masyarakat untuk menyampaikan pendidikan kepada generasi muda supaya mereka terbentuk dengan sahsiah yang murni, selaras dengan kehendak agama Islam. Ditambah pula, dengan penerapan pendidikan Islam dalam karya pasti mampu mengangkat karya sastera kanak-kanak kita kepada suatu aras yang lebih tinggi, selain memberikan keyakinan kepada ibu bapa dan pendidik suatu pembelajaran alternatif yang sesuai dengan agama dan jati diri generasi mudanya.

Beli Koleksi Cerita Siti Kebun Rama-rama, Kampung Pulau Kelapa, Rumah Semut Kuala Abai, dan Mimpi Si Ikan Kaloi.

Mohd Shukrey Ahmad berasal dari Pahang. Beliau banyak menghasilkan sajak yang tersiar dalam majalah Dewan Siswa, Dewan Budaya dan Dewan Tamadun Islam, selain banyak menyumbangkan puisi kanak-kanak dalam beberapa antologi puisi kanak-kanak.


Pameran Buku Antarabangsa Beijing Ditunda Ekoran Gelombang Baharu COVID-19

Untuk mendapatkan maklumat terkini, ikuti kami melalui Telegram

Beijing – Ketika industri buku mengharapkan cahaya di hujung terowong selepas melalui kegelapan sepanjang tahun lalu akibat pandemik COVID-19 untuk menyaksikan acara perbukuan diadakan kembali termasuk di China pada tahun ini, rupa-rupanya gelombang baharu virus corona varian Delta memadamkan harapan itu.

Pameran Buku Antarabangsa Beijing (BIBF) Ke-27 yang dijadualkan bermula 25 Ogos lalu, terpaksa ditunda kepada tarikh yang belum ditentukan berdasarkan notis ringkas di laman web rasminya.

China yang sebelum ini berjaya mengekang penularan wabak itu selepas ia merebak keluar daripada Wuhan, kembali bergelut dengan gelombang terbaharu COVID-19 sejak beberapa bulan ini.

Varian baharu Delta yang menular dengan lebih pantas, mula dikesan di Nanjing, Jiangsu yang menyebabkan destinasi pelancongan dan kebudayaan tidak dibuka serta sempadan ditutup tetapi ia tetap merebak hingga kini membabitkan 10 wilayah.

Sebelum ini, BIBF dirancang bukan sahaja membenarkan kehadiran peserta dan pengunjung secara fizikal, bahkan menggabungkannya secara digital dengan menawarkan acara seperti forum, seminar, pertemuan bersemuka dan program lain.

Paling menarik, BIBF edisi ini dirancang untuk menggunakan teknologi SMART!Assistant bagi membolehkan penerbit antarabangsa yang tidak dapat melakukan perjalanan keluar dari negara mereka untuk menampilkan buku terbitan mereka untuk pasaran China.

Penganjur juga sebelum ini merancang untuk memperluas penggunaan perkhidmatan dalam talian SMART!BIBF yang menawarkan akses berterusan kepada penerbit selama setahun selepas pameran buku. SMART!BIBF yang dilancarkan pada tahun lalu, dikatakan menarik lebih daripada 1400 penerbit, termasuk hampir 600 penerbit dan institusi di negara itu sendiri.

Situasi terbaru COVID-19 ini tentunya merencatkan perkembangan positif tahun-ke-tahun yang ditunjukkan dalam separuh pertama 2021 apabila merekodkan peningkatan 11.45 peratus.

Menurut Publishing Perspectives, saluran kedai buku fizikal mencatatkan peningkatan jualan sebanyak 51.83 peratus tahun-ke-tahun untuk separuh pertama 2021, meskipun ia turut menyebabkan penurunan ketara jualan buku dalam tempoh sama pada tahun lalu.

Dalam tempoh sama juga, kedai buku dalam talian mengekalkan peningkatan positif meskipun dengan kadar yang rendah, iaitu 3.06 peratus.

Untuk rekod, buku kanak-kanak secara tradisinya masih merangkumi segmen terbesar jualan buku meskipun jualannya menurun sedikit, iaitu pada kadar 3.21 peratus dalam tempoh enam bulan pertama tahun ini. Menurut Publishing Perspectives, peningkatan mendadak pada tahun lalu disebabkan ibu bapa membuat pembelian buku sebagai bahan bacaan untuk anak-anak mereka ketika perintah berkurung yang ketat dilaksanakan, selain pembelajaran di rumah.

Bagaimanapun, peningkatan jualan buku dalam genre undang-undang, budaya akademik dan ideologi berlaku, manakala genre popular, karya sastera serta seni pula merekodkan penurunan.

Sebalik penangguhan BIBF edisi tahun ini dan kesan varian Delta terhadap industri buku yang belum dapat diunjurkan lagi, tentunya penggiat dan pemain industri terbabit mengharapkan penularan ini tidak sampai membawa kegawatan yang kritikal.


Shaifuldhari Juara Sayembara Deklamasi Puisi Kemerdekaan Peringkat Negeri Terengganu 2021

Kuala Terengganu –Sayembara Deklamasi Puisi Kemerdekaan Peringkat Negeri Terengganu 2021 yang berlangsung pada 28 Ogos 2021 telah menobatkan Shaifuldhari Abu Bakar sebagai juara, sekali gus menerima wang sebanyak RM1000. Beliau yang mendeklamasikan sajak berjudul “Apakah Masih Gelintar” karya Amiruddin Ali telah menambat hati panel juri sayembara ini.

Shaifuldhari yang berasal dan menetap di Kuala Terengganu, telah bergiat dalam teater di bumi Darul Iman sejak tahun 1999. Beliau mengetepikan cabaran 11 orang peserta yang lain. Juri sayembara pada kali ini diketuai oleh Encik Abdul Mubin Ismail, Ketua Dua Persatuan Sasterawan Terengganu (PELITA), manakala dua orang juri lagi, iaitu Encik Syed Mohd Noor Tuan Long (SM Noor), Sasterawan Negeri Terengganu dan Encik Wan Zulkifli Wan Yaakob, bekas wartawan Utusan Malaysia.

Sayembara ini yang julung kali dilangsungkan secara dalam talian menyaksikan Nor Atiekah Hidayah Hussain yang menyampaikan sajak “Citra Jiwa Merdeka” karya Abdul Karim Gullam mendapat tempat kedua dan tempat ketiga pula disandang oleh Siti Nur Sharmiela Ayob yang turut mendeklamasikan sajak yang sama. Masing-masing menerima wang sebanyak RM700 dan RM500.

Sagu hati pertandingan pula menerima wang sebanyak RM200 setiap seorang yang dimenangi oleh Nik Amierah Noor Umairah Maroof, Nurul Ilyani Abdullah dan Nik Amierah Noor Aisyah Maroof.

Program yang dianjurkan oleh PELITA dan Dewan Bahasa dan Pustaka Wilayah Timur (DBPWT) ini telah disempurnakan oleh Encik Mohd Azam Juhari, Pengarah DBPWT. Dalam ucapannya, Encik Mohd Azam menyeru agar para peserta sentiasa berusaha gigih menyertai mana-mana bengkel deklamasi puisi untuk meningkatkan kualiti dan penyampaian puisi.

Encik Abdul Mubin ternyata berpuas hati dengan persembahan semua peserta yang mengambil bahagian. Dalam ulasannya, beliau menekankan agar para peserta dapat meningkatkan penguasaan dalam mendeklamasikan puisi terutamanya ketika meletakkan nada yang bertepatan dengan sajak, menampilkan artikulasi yang lebih jelas, mengenakan jeda yang betul dan intonasi yang pelbagai supaya penghayatan yang lebih jitu dan makna sajak lebih “sampai“ kepada pendengar.

Tegas beliau lagi, bahasa tubuh pula hendaklah selari dengan makna atau perkataan sajak yang dilafazkan. Beliau mengingatkan pendeklamasi yang terpilih mewakili negeri Terengganu nanti supaya lebih bersedia dan berusaha dengan gigih agar dapat meningkatkan penghayatan dan juga mutu persembahan seterusnya dapat bersaing dengan peserta yang lain.

Ketua Satu PELITA, Encik Kamarulzaman Ismail mengucapkan terima kasih kepada DBPWT sebagai peneraju utama program dan GAPENA yang sentiasa membantu PELITA dalam memastikan setiap program sayembara puisi peringkat negeri Terengganu ini berjalan lancar.

Tambah beliau lagi, pihak PELITA akan berusaha untuk mengekalkan pelaksanaan bengkel deklamasi sebelum setiap sayembara diadakan untuk membimbing dan meningkatkan kualiti penyampaian peserta dengan mengundang tokoh pendeklamasi sajak terkenal tanah air.


Menekuni Kesusasteraan Bersama Sasterawan Negeri Kelantan Rosli K. Matari

Untuk mendapatkan maklumat terkini, ikuti kami melalui Telegram

Kota Bharu – Liga Penulis Kelantan (LPK) yang mula muncul dalam arena sastera Kelantan sejak tahun 2018 sentiasa memeriahkan perkembangan kesusasteraan negeri tersebut dengan pelbagai program persuratan, diskusi dan bimbingan penulisan kreatif. LPK dipengerusikan oleh Mohd Dahri Zakaria yang merupakan aktivis sastera dan perbukuan yang tidak asing lagi dalam kalangan para penulis dan sasterawan, terutamanya di negeri Cherang Tegayong tanah Tok Janggut, Kelantan Darul Naim.

Kini, Liga Penulis Kelantan meneruskan lagi program membina pelapis baharu dalam jagat penulisan kreatif melalui Bengkel Cerpen Hujung Minggu yang dibimbing oleh pengarang yang cukup dikenali, iaitu Sasterawan Negeri Kelantan Rosli K. Matari. Rosli merupakan sasterawan serba boleh Kelantan yang menulis dalam pelbagai bidang penulisan kreatif. Acara yang diadakan melalui ruang maya Google Meet ini merupakan siri ke-2, lanjutan daripada edisi pertamanya minggu lalu yang telah dirasmikan oleh Dato’ A. Aziz Deraman, Presiden PERADABAN. Program yang bermula pukul 9.00 malam pada 26 Ogos 2021 itu berlanjutan hingga sekitar jam 11.00 malam, diakhiri dengan sesi soal jawab. Ceramah pembukaan yang disampaikan oleh Rosli berkisar perihal pengenalan tentang perkembangan kesusasteraan Melayu moden di Malaysia sejak awal tahun 1800.

Perkembangan kesusasteraan Melayu moden seawal zaman Abdullah bin Abdul Kadir Munsyi turut diperinci dengan panjang lebar oleh Rosli. Lebih menarik, karya pertama Abdullah berjudul Kisah Pelayaran Abdullah ke Kelantan menampilkan kembaranya menggunakan kapal laut ke Kelantan. Beliau sendiri menyanggah pendapat kebanyakan sarjana yang mengangkat Abdullah Munsyi sebagai pelopor sastera Melayu moden, malah pandangan Profesor Naquib al-Attas yang meletakkan Hamzah Fansuri sebagai pelopor kesusasteraan Melayu moden dalam bukunya Islam dalam Sejarah dan Kebudayaan Melayu juga turut tidak dipersetujui Rosli.

Bagi Rosli sendiri, pelopor kesusasteraan Melayu moden ialah Ahmad Rijaluddin yang mengarang Hikayat Perintah Negeri Benggala dan dikarang 27 tahun lebih awal daripada karya Abdullah Munsyi tadi, iaitu sekitar tahun 1811. Naskhah tersebut kemudiannya diterbitkan oleh John Crawfurd di Pulau Pinang berdasarkan transliterasi yang dibuat oleh C. Skinner daripada manuskrip asal yang tersimpan di British Library, London. Namun begitu, menurutnya, karya Abdullah Munsyi tersebut tetap mempunyai nilai kesenian dan keintelektualan yang tinggi serta turut mengandungi kritikannya terhadap raja-raja Melayu.

Beliau kemudian turut memuji sumbangan Kassim Ahmad, selain sebagai penyair tersohor yang aktif berkarya seawal dekad 60-an dan 70-an, Kassim jugalah yang bertanggungjawab melakukan kajian dan transliterasi terhadap naskhah Hikayat Hang Tuah yang sampai ke tangan kita hari ini. Malah, Kisah Pelayaran Abdullah yang pernah diterbitkan oleh Oxford University Press pada tahun 1960 itu juga merupakan hasil kerja Kassim Ahmad.

Bahasan yang panjang lebar turut dikemukakan tentang kemunculan karya awal dalam bidang penulisan novel, cerpen, sajak dan drama. Penulis dengan nama Madrasi atau nama sebenarnya Nor bin Ibrahim yang bertanggungjawab menghasilkan cerpen “Kecelakaan Si Pemalas” (Pengasuh Jilid 2 Bil.40, 4 Februari 1920) dianggap sebagai cerpen paling awal disiarkan di media cetak. Namun, kata Rosli lagi, kajian lebih mendalam perlu dilakukan bagi mengesahkan benar atau tidak dakwaan yang mengatakan pengarang tersebut juga merupakan Mufti Kelantan pada ketika itu.

Rosli sendiri sebagai penulis mengakui bahawa beliau ketika di tingkatan empat sudah pun menulis skrip drama radio. Salah satu kenyataan Rosli yang mengejutkan dalam ceramahnya itu ialah penegasan beliau tentang kepenyairan Rudi Mahmood.

Menurutnya, Rudi merupakan penyair nombor satu Malaysia dan jika dibandingkan dengan Latiff Mohidin sekalipun, Rudi jauh lebih hebat. Menurutnya lagi, generasi penulis yang ada hari ini masih belum dapat menandingi generasi penulis yang muncul pada dekad 70-an, kerana dari sanalah lahirnya Muhammad Haji Salleh, Kassim Ahmad, Latiff Mohidin dan beberapa nama lagi yang memberikan jejak yang begitu berbekas pada sastera Malaysia sehingga ke hari ini.

Bagi Rosli, generasi penulis 1980-an ialah generasi yang paling malang dalam sejarah kesusasteraan kita kerana seperti tidak ada langsung diperkatakan berkenaan penulis generasi tersebut. Pesannya kepada para penulis muda, “Bacaan mesti luas. Penulis apa jika tidak mahu membaca. Perlu cekal, dan cari identiti dalam satu-satu bidang (penulisan) yang diceburi.”

Bengkel anjuran Liga Penulis Kelantan dengan kerjasama Dewan Bahasa dan Pustaka (DBP) Wilayah Timur dan PERADABAN ini mendapat sambutan baik daripada para penulis dalam negeri dan juga dari luar Kelantan. Turut ikut serta sebagai peserta-penonton kali ini termasuk Abdul Razak Othman, Tuan Siti Mastazameatun, Wee Soo Lian, Mohd Zuharman, Zaidi Ismail, Nik Hafiz, Haji Ezani Haji Daud, Abu Haikal, Suhaimi Ibrahim, Chu E. Liang, dan salah seorang Ahli Lembaga Koordinator LPK sendiri, N. Faizal Ghazali (sekadar menyebut beberapa nama). Seorang lagi Ahli Lembaga Koordinator LPK, Nik Mohd Iznan Tuan Yaakub (Nimoiz T.Y) bertindak sebagai pemudah cara sekali gus menguruskan bahagian teknikal bengkel, dan turut dibantu oleh Ikhram Fadhly Hussin bagi pihak DBP Wilayah Timur sebagai penganjur bersama.

Bengkel ini akan diteruskan lagi pada waktu yang sama minggu hadapan, iaitu pada hari Khamis jam 9.00 malam dengan tumpuan kepada kesusasteraan Kelantan secara khusus, sebelum panel bercakap tentang penulisan cerpen dengan lebih mendalam pada minggu-minggu yang seterusnya. Kepada para penulis pemula tanpa mengira usia yang berminat untuk menjadi peserta bengkel istimewa ini, boleh rujuk halaman Facebook Liga Penulis Kelantan untuk mendapatkan maklumat lanjut.


Adakah Penulis Wanita Sudah Keluar dari Kepompong Domestik?

Perbahasan mengenai gender bukanlah sesuatu yang baharu. Stigma tentang wanita penuh beremosi, garapan gaya feminin dan pemikiran mereka dalam pengkaryaan memberikan persepsi bahawa karya mereka lemah. Dalam dunia penulisan, penulis wanita disarankan menggunakan nama pena lelaki ataupun nama yang tidak feminin serta menulis dengan gaya maskulin supaya karya mereka diterima dengan lebih baik dan meluas tanpa prejudis. Kononnya, hal yang dialami oleh penulis wanita tidak berlaku pada penulis lelaki dan mereka lebih bebas dalam pengkaryaan mereka.

Siri Wacana PENA ke -7 dengan tajuk “Wanita Penulis Domestik, Lelaki Penulis Publik?” membawakan perkongsian menarik menerusi panel tetap Dr. Saleeh Rahamad, panel undangan Prof. Madya Dr. Norhayati Ab. Rahman serta S.M. Zakir, dan moderator tetap Mohd Khair Ngadiron.

Dr. Saleeh menyatakan isu ini wajar dibincangkan kerana walaupun isunya suatu persepsi umum tetapi terdapat bukti, hanya terdapat dua wanita daripada 14 Sasterawan Negara. Wacana ini dilakukan untuk menimbulkan suatu bentuk ransangan kepada penulis wanita supaya menghasilkan karya yang lebih universal dan tidak lagi terkepung dalam dunia emosi dan kekal dengan stigma penulis domestik.

Namun begitu, S.M. Zakir menyangkal bahawa pada masa sekarang, tiada lagi isu gender, malah isu feminisme sudah lapuk. Baginya, perbezaan penulis wanita dan lelaki adalah lebih kepada sudut pandang daripada persekitaran dan ekosistem yang membentuk mereka. Kini, ruang gender sudah beralih, dipecahkan dan tiada sempadan.

S.M. Zakir menerangkan perbandingan antara idealisme domestik dengan publik menerusi perlambangan rumah. Domestik seperti sudut pandang dapur yang menguruskan logistik, makanan dan pendidikan. Publik pula menggunakan sudut pandang ruang tamu, tempat bertemu tetamu, pertembungan dengan orang luar, berfikir dan mengawal isu-isu besar dan universal daripada hal-hal domestik.

Sudut pandang domestik sesuai dengan pengarang wanita dari segi emosi dan keperluan hal perkembangan, antaranya seperti pembinaan masyarakat dan pendidikan. Mereka akan melihat dahulu hal-hal kekeluargaan, rumah tangga dan masyarakat sebelum hal-hal yang lebih besar.

Sifat lelaki pula tidak akan terfokus pada hal rumah tangga semata-mata, tetapi lebih berfokus kepada konflik dan pertembungan di luar. Maka menurut Zakir, domestik dan publik ialah perbezaan cara fikir dan sudut pandang semata-mata. Sebenarnya, sudah ada penulis wanita yang tidak lagi melihat kepada perjuangan wanita dan menggunakan sudut pandang ruang tamu. Antaranya termasuklah Azmah Nordin, Hafizah Iszahanid, Ruhaini Matdarin, Rohani Deraman, Sri Rahayu Mohd Yusop, dan Fazleena Hishamuddin. Ada pengarang wanita yang karyanya sukar ditebak gender pengarangnya, menulis persis pengarang lelaki, seperti Harper Lee di luar negara, Mahizan Husain dan Raiha Bahaudin di Malaysia. Menurut beliau, hal ini menunjukkan, tidak semua pengarang wanita terperangkap dalam gaya penulisan feminin dan mampu menulis dalam gaya maskulin. Hal ini bukan lagi tentang perihal gender tetapi bagaimana penulis membawa pemikiran dan keberanian melawan tabu.

Dr. Hayati pula menyambung dengan menyatakan, perbincangan ini sangat baik untuk memberikan motivasi dan semangat kepada pengarang wanita supaya mereka lebih ke hadapan dan keluar daripada ruang domestik dan berwacana sebagaimana pengarang lelaki yang lebih terbuka sifatnya di ruang awam.

Menurut kajian Hayati, beliau meletakkan penulis wanita dalam tiga jalur. Jalur pertama ialah penulis yang cenderung menulis hal domestik dan berusaha membebaskan diri daripada kongkongan adat dan patriarki, serta keluar daripada kepompong domestik. Jalur kedua ialah penulis yang telah keluar daripada kepompong domestik, memperkasakan wanita menerusi perjuangan dalam pelbagai aspek kehidupan mereka, seperti pendidikan, ekonomi, sosial dan politik. Jalur ketiga ialah ruang yang lebih besar dan luas untuk diterokai, dan tiada hubungan mengenai wanita dan kewanitaan sama sekali. Ketiga-tiga jalur ini bergantung pada kecenderungan pengarang wanita apabila menulis tentang subjek mereka.

Bagi beliau, pengarang wanita perlu keluar daripada kepompong domestik, berwacana dengan isu dan ideologi yang lebih besar, menghasilkan karya yang berkualiti dan bermerit tinggi supaya karya mereka mendapat pengiktirafan negeri, negara dan antarabangsa.

Dalam memerihalkan penulisan isu domestik dalam sastera tinggi pula, Saleeh menyatakan karya melankolik sukar untuk diangkat sebagai karya bernilai sastera tinggi kerana penulisannya taasub dengan emosi dan memikirkan hal yang enteng dan remeh-temeh. Dari satu segi, wanita terkongkong dengan masa, keberanian dan pendedahan daripada lelaki. Isu domestik yang berulang akan meremehkan merit, tidak kira gender. Para penulis perlu mencari aspek kebaharuan sebagai tanda kreatif.

Dalam hal ini, S.M. Zakir menekankan kepentingan novel kerana genre penulisan inilah yang menjadi penanda aras untuk dibawa ke luar negara, mewakili sastera Malaysia. Baginya, kini semakin ramai penulis wanita menjadi novelis prolifik, manakala penulis lelaki semakin menjadi minoriti yang akhirnya dihimpit dan diasak, lalu membawa diri menjadi penyair. Jika dulu, ruang dapur untuk wanita, sekarang mereka sudah boleh merentas ruang dan kini ada pula lelaki yang berada di ruang dapur. Menurut Zakir, kedua-dua gender kini boleh membawa kedua-dua ruang, baik dapur mahupun ruang tamu.

Siri wacana ini telah disiarkan secara langsung menerusi Facebook Persatuan Penulis Nasional Malaysia pada 29 Ogos 2021 pada jam 9.00 malam dan boleh ditonton di sini.


Raja Rajeswari Terima Anugerah Sastera Bersempena Hari Kemerdekaan India

Untuk mendapatkan maklumat terkini, ikuti kami melalui Telegram

Penulis, penyair, penterjemah dan mantan pensyarah, Dr. Raja Rajeswari Seetha Raman, merupakan salah seorang pemenang anugerah sastera dari India, bersempena Hari Kemerdekaan negara itu yang ke-75 pada 15 Ogos 2021. Anugerah sastera ini diberikan oleh Motivational Strips dan Akademi Sahitya Gujerat.

Motivational Strips ialah platform forum penulis dari seluruh dunia yang diasaskan oleh Shiju H. Pallithazheth. Saban tahun, bersempena Ulang Tahun Kemerdekaan India pada 15 Ogos, forum ini yang dikunjungi lebih daripada tujuh juta penulis setiap hari akan menganjurkan sebuah anugerah sastera, gabungan bersama Akademi Sahitya Gujerat serta kerajaan Peru, Seychelles, India, Mauritius, Congo, dan Brazil.

Raja Rajeswari ialah penulis yang prolifik dalam pengkaryaan puisi dan gigih dalam kegiatan menterjemahkan naskhah sastera. Anugerah ini dihadiahkan kepada beliau atas usahanya dalam kegiatan sastera bersama-sama forum ini yang melibatkan kerja terjemahan naskhah sajak bahasa Melayu kepada bahasa Inggeris, sebagai usaha memperluaskan capaian kesusasteraan Malaysia kepada khalayak antarabangsa.

Dalam kalangan pemenang dari Malaysia, Rajeswari juga merupakan pemenang tunggal yang menghantar karya bahasa Melayu ke dalam forum penulis antarabangsa ini.

Dalam temu bual bersama-samanya, beliau meletakkan kedudukan beliau sebagai penterjemah yang harus bertanggungjawab menyampaikan karya sastera Melayu kepada khalayak dunia, untuk melibatkan sastera tempatan ke dalam ranah weltliteratur.

“Presiden forum Motivational Strips juga mengajak lebih ramai penulis Malaysia untuk menyertai forum ini dan mengantarabangsakan bahasa Melayu,” ujar beliau.

Penulis dan penyair tempatan lain, iaitu Lilian Woo, Dr. Paul Sebastian dan Alan Liew juga memenangi anugerah ini, mengulangi kejayaan mereka memenangi hadiah sastera yang sama pada Ulang Tahun Kemerdekaan India yang ke-74, tahun lepas.

Penulis-penulis lain yang dibariskan sebagai penerima anugerah ini melibatkan 82 buah negara dan 440 orang penulis. Mereka merupakan ahli sasterawan ternama yang amat aktif dan banyak menyumbangkan titik peluh serta karya demi ranah sastera negara.


Raja Rajeswari: “Peluang Mengantarabangsakan Sastera Bahasa Melayu”

Program Anugerah Sastera tahunan bersempena Ulang Tahun Kemerdekaan India ke-75, daripada Motivational Strips anjuran bersama Akademi Sahitya Gujerat dan kerajaan gabungan peringkat antarabangsa itu baru sahaja melabuhkan tirai pada 15 0gos, menyenaraikan 440 orang penulis dari 82 buah negara serata dunia telah menerima anugerah itu.

Empat orang penulis Malaysia juga mendapat kehormatan menerima anugerah tersebut, yang tiga daripadanya merupakan penulis berbahasa Inggeris; Lilian Woo, Dr. Paul Sebastian dan Alan Liew, selain Dr. Raja Rajeswari Seetha Raman yang berkarya dalam bahasa Melayu.

Motivational Strips (MS) ialah sebuah forum, yang bermula hanya sebagai sebuah laman di Facebook, dan kini berdiri sebagai platform forum penulis dari seluruh dunia untuk membahaskan dan memperluas karya mereka. Forum ini diperkatakan oleh para penulis yang mengenalinya sebagai sebuah forum gergasi yang aktif dengan tujuh juta penulis yang berinteraksi dan bertukar karya setiap hari.

Pengasas MS ialah Shiju H. Pallithazheth, penulis yang berasal dari Oman, yang juga kini menjawat sebagai Presiden Bersama untuk World Nation Writers Union (WNWU), Kazakhstan. Tujuan diwujudkan organisasi dan forum ini adalah sebagai platform karyawan sastera untuk mengantarabangsakan nilai sastera mereka.

Raja Rajeswari kini giat menghantar puisi-puisi beliau ke dalam forum ini, di samping wujudnya pilihan luas untuk menghantar apa-apa jenis karya asalkan naskhah sastera.

“Apa yang menariknya, penulis boleh menghantar karya mereka dalam apa-apa jenis bahasa, malah adalah digalakkan untuk menghantar karya dalam bahasa kebangsan,” tambah Rajeswari.

Jelas beliau, forum MS memang menggalakkan penulis menghantar karya dalam bahasa kebangsaan, namun perlu disertakan bersama terjemahan ke dalam bahasa Inggeris. Terjemahan itu penting supaya peserta forum lain yang berasal dari negara lain berpeluang untuk memahami dan membahas karya tersebut.

Penulis yang ingin mendapat sumber, maklumat atau bahan untuk penulisan juga boleh disantuni melalui forum ini. Malah, buat penulis pemula yang ingin menerbitkan karya mereka, forum ini juga berperanan sebagai panduan dan ruang untuk para penulis berbincang isu yang berkaitan.

Rajeswari, seorang penyair dan penterjemah bertauliah, mengambil peluang ini untuk mengangkat karya sastera tempatan. Pihak MS akan melantik beberapa panel untuk membahas karya tersebut, dan ternyata karya-karya terjemahannya menarik minat beberapa pihak dari luar negara.

“Salah satu kelainan yang saya bawa dalam forum itu adalah dengan mengangkat tema Malaysia dalam puisi saya. Bersepadan dengan pandemik yang sedang melanda, memang karya berkenaan virus dan wabak adalah antara yang banyak ditulis. Jadi di tengah-tengah situasi ini, saya bawa citra budaya Malaysia, contohnya tema wau dan busana batik.

“Saya juga sedang dalam proses menyiapkan sebuah puisi berkenaan Jalur Gemilang untuk dihantar dalam forum MS dalam masa terdekat,” ujar Rajeswari yang memang gemar berkarya dengan identiti Malaysia.

Di samping itu, beliau juga menyuarakan rasa terpanggil untuk menyeru lebih ramai lagi penulis bahasa Melayu agar dapat bersama-sama mengukuhkan lagi premis sastera bahasa Melayu dalam ruang maya antarabangsa, seperti forum MS.

Selain penulis Indonesia yang memang sedia meriah berkarya dalam forum MS, penulis Malaysia pula sekarang berada dalam bilangan yang sangat minima. Ujar beliau, mereka yang ada pun merupakan penulis yang berkarya dalam bahasa Inggeris. “Hasrat utama saya selepas menerima anugerah ini ialah menyeru ramai lagi penulis-penulis bahasa Melayu untuk menyertai forum ini dan bekerjasama mengantarabangsakan sastera kita.”

Selain Rajeswari, penulis tempatan lain yang giat membantu pengurusan MS di Malaysia ialah Lilian Woo, penyair dan penulis bahasa Inggeris. Pihak pimpinan forum merasakan pentingya mengambil karyawan bahasa Melayu supaya dapat menambahkan pengetahuan mereka berkenaan dimensi sastera tempatan.

“Cita-cita untuk mengangkat sastera kita ke peringkat antarabangsa memang sudah wujud dari dahulu, dan di sini telah terbit seruan untuk mempopularkan sastera kita, maka marilah kita memanfaatkannya,” jelas Rajeswari.

Kini, jalan sudah terbuka luas untuk menyambut peluang mengantarabangsakan bahasa Melayu.

Forum MS boleh dilawat di laman Facebook ini dan laman rasminya di sini.


Mengolah Pengalaman Perubatan dalam Fiksyen

Untuk mendapatkan maklumat terkini, ikuti kami melalui Telegram

Fiksyen bukan hanya dibina dengan pengalaman, pengetahuan dan imaginasi, sebaliknya gabungan ketiga-tiganya mampu memberikan impak yang lebih baik kepada pembaca. Hal ini disebutkan oleh penulis dan doktor perubatan, Yang Berusaha Profesor Dr. Nik Hazlina Nik Hussain sewaktu mengulas novel beliau, Cinta Nan Bersemi Kembali dalam program Bicara Karyawan di laman Facebook Dewan Bahasa dan Pustaka (DBP), 12.00 tengah hari tadi.

Nik Hazlina berkata, secara umum naskhah itu yang diterbtkan tahun lalu adalah sebahagian daripada himpunan pengalamannya sebagai doktor perubatan yang diadunkan dengan emosi dalam pembinaan watak pasangan suami isteri, Aidid dan Eliza.

Katanya, naskhah itu pada umumnya mengenai pasangan Aidid dan Eliza yang sudah melangkah ke usia emas dan diuji apabila Eliza berhadapan dengan masalah komplikasi fibroid.

“Fibroid ini masalah yang umum dan biasa ditemui pada wanita. Bagaimanapun, dalam konteks Cinta Nan Bersemi Kembali, ia menimbulkan konfik yang menguji kesetiaan dan menggoyahkan kasih sayang,” katanya.

Menambahkan lagi konflik, kehidupan pasangan suami isteri ini diuji pula dengan kemunculan orang ketiga yang lebih menekan Eliza.

Tegas Nik Hazlina, adakala panduan kesihatan yang bersifat akademik kurang sampai kepada pembaca atau masyarakat, tetapi apabila fakta ilmu diadun dalam bentuk fiksyen dan disuntik dengan emosi, ia akan mudah untuk masuk ke dalam hati pembaca.

“Saya berharap naskhah ini mampu menjadi panduan dan inspirasi untuk pembaca yang berhadapan dengan masalah yang sama,” katanya.

Novel Cinta Nan Bersemi Kembali setebal 246 halaman ini diterbitkan oleh DBP pada tahun 2020 dan dijual dengan harga asal RM30.

Tonton bicara penuh di sini. Beli novel Cinta Nan Bersemi Kembali di sini.


Merobohkan Mitos Paling Agung dalam Sastera dan Sains

Kolumnis Rem Dambul mengambil iktibar daripada perkembangan apresisasi sains demi mencari jalan tengah susastera agar dapat diapresiasikan dengan lebih adil.

Ada ramai yang berkemahiran tinggi dalam bahasa, tetapi tidak mampu menakluk arena sastera.

Meskipun bahasa dan sastera saling bersinergi dengan intim, namun kedua-duanya sebenarnya sangat berbeza. Bahasa ialah ekspresi dalam sesuatu komunikasi, sama ada secara lisan atau bertulis. Sastera pula ialah inti pati pemikiran dan refleksi sosiobudaya yang teradun dalam ekspresi tersebut. Maksudnya, bahasa ialah komponen asas yang menghasilkan sastera sebagai satu struktur binaan yang lebih bermakna.

Barangkali dalam satu analogi mudah, bahasa boleh dianggap sebagai acuan, manakala sastera pula ialah kandungan isi di dalamnya. Ya, memang benar bahawa seseorang yang menguasai aspek bahasa dengan cemerlang, boleh bersandar pada kelebihan tersebut untuk menghasilkan karya sastera yang lebih bermutu. Tetapi ini bukanlah satu korelasi mandatori.

Malah, ada ramai yang berkemahiran tinggi dalam bahasa, tetapi tidak mampu menakluk arena sastera. Begitu juga, ada ramai penulis yang memiliki daya kesusasteraan unggul, tetapi tidak pun dibekalkan dengan latar ilmu yang tinggi dalam bahasa. Seseorang yang arif tentang acuan kek – sehingga mampu mengenal pasti jenis, bentuk serta semua material loyang tembikar dan logam – tidak semestinya pandai membuat kek yang sedap.

Bahasa hanyalah alat untuk menghasilkan sastera. Kemahiran menggunakan bahasa lebih berciri teknikal dan akademik, yang banyak dipandu oleh logik. Sedangkan sastera pula menuntut ilham seni dan kreativiti, sejenis bakat yang lebih dipandu oleh jiwa nurani. Mengapa saya menimbulkan persoalan ini, dan apakah signifikan dengan situasi persuratan masa kini?

Ramai yang selalu keliru dengan dua cabang berbeza ini. Selalu benar pakar bahasa secara natural dianggap sebagai pakar sastera, dan begitu juga sebaliknya. Kekeliruan-kekeliruan begini sering kali mengundang pelbagai masalah, khususnya yang melibatkan proses penilaian kualiti dan merit kesusasteraan. Namun demikian, jika anomali ini dibangkitkan, ada sesetengah orang akan tersinggung dan makan hati. Kerana pada pemahaman majoriti, sastera dan bahasa bukan sahaja dua item yang amat serasi, bahkan dianggap satu pakej wajib yang tidak boleh dipisahkan.

Mitos sastera yang sebegini turut wujud dalam sains teknologi. Ramai yang tidak cukup pintar untuk membezakan antara sains dan teknologi. Seseorang yang dianggap mahir dalam sains, secara automatik dijulang sebagai pakar teknologi. Begitu juga, ramai yang masih mempercayai bahawa tanpa pengetahuan sains yang mencukupi, seseorang tidak akan mampu mencipta teknologi. Seolah-olah gandingan sains dan teknologi itu terkunci mati dalam satu rantai yang sama. Pun begitu, khilaf perspektif seperti ini dalam kalangan komuniti saintis dan teknologis semakin dapat ditangani.

Sama seperti sastera yang dibina sebagai satu hasil pemikiran dan gagasan idea melalui ekpresi bahasa; teknologi juga dihasilkan sebagai satu produk aplikasi menerusi terjemahan ilmu sains. Maksudnya, bahasa dan sains merupakan alat dan unit asas dalam proses mencipta sastera dan teknologi. Terdapat pertalian yang akrab antara kedua-duanya dalam konteks masing-masing. Pun begitu, merit sastera atau teknologi tidak semestinya wajib disokong oleh penguasaan maha terbilang dalam bahasa atau sains. Inilah mitos kefahaman yang songsang.

Terdapat banyak teknologi unggul yang dicipta oleh komuniti tradisional di Nusantara, sungguhpun mereka tidak pernah didedahkan dengan ilmu sains. Sebagai contohnya, generasi orang-orang tua dahulu tidak pun memahami konsep sirkulasi atmosfera dan kelembapan udara. Tetapi mereka mampu meramalkan kitaran musim dan kedatangan hujan dengan hanya mencerap perubahan angin di persekitaran. Mereka juga mencipta alat bajak yang efektif, walaupun cuma dioperasikan oleh seekor kerbau. Sedangkan mereka tidak pernah hadam secara tuntas hukum-hukum fizik dan teori-teori gerakan mekanikal.

Mengambil asas kefahaman ini, maka dalam ekosistem sains teknologi negara, kedua-dua bidang mula diberi perhatian secara unik dan tersendiri. Aspek teknologi dan sains tidak lagi disalah tanggap sebagai kembar siam yang mesti sentiasa wujud bersama. Oleh sebab itu, anugerah ahli sains dan ahli teknologi negara dinilai dengan kriteria yang berbeza. Bidang sains berfokus pada pengembangan hukum dan teori, manakala teknologi diberatkan pada nilai aplikasi dan impak kepada pengguna. Turut diperkenalkan ialah konsep teknologi akar umbi yang merujuk ciptaan-ciptaan yang dihasilkan oleh orang awam yang tidak berlatarbelakangkan sains. Termasuk dalam kelompok ini ialah masyarakat desa yang meneroka daya cipta berasaskan teknologi tradisional, tanpa bergantung pada sebarang pendidikan formal dalam bidang sains.

Bagaimana pula dengan dunia sastera? Dengan mengambil kira kewujudan isu yang setara meskipun konteksnya berbeza, sepatutnya juga dibuat pemisahan yang jelas antara elemen bahasa dengan merit susastera. Tetapi persoalannya, adakah komuniti sastera bersedia untuk menawarkan pendekatan yang mesra dan terbuka seperti aktivis sains? Atau adakah status quo masih tebal menjangkiti mentaliti?

Bersabit hal ini, saya berpandangan bahawa bagi aspek bahasa, kita boleh meletak kepersisan nahu, pemilihan kosa kata dan implikasi semantik sebagai teras tanda sukat. Tetapi jika menilai sastera sebagai satu produk gunaan daripada bahasa, maka pertimbangannya wajib didasari oleh kualiti pemikiran dan gagasan idea yang mampu ditawarkan kepada pembaca.

Sayang sekali, ketaasuban terhadap aspek bahasa masih meraja dewata. Justeru, ada banyak karya yang dihasilkan oleh penulis-penulis hiliran tersingkir secara sistematik daripada proses penilaian pelbagai anugerah sastera pada skala negeri dan kebangsaan. Prejudis dan stigma terinstitusi secara terang, tetapi cuba disembunyikan dengan bermacam alasan. Kerancuan bahasa dijadikan salah satu hujah utama. Sama ada justifikasi tersebut wajar atau tidak, akhirnya ia tetap berjaya meminggirkan generasi persuratan indie menjadi kelompok marginal.

Teknologi yang bagus dan berimpak tinggi kepada pengguna, sekalipun agak lemah dari segi asas sains, masih dianggap sebagai ciptaan produk yang berkualiti. Kerana mesej yang mahu disampaikan, sains hanyalah perantara dan medium. Ya, kemahiran tinggi dalam bidang ini boleh membantu menghasilkan teknologi yang lebih cemerlang. Tetapi bukan bermakna kita harus meminggirkan teknologi-teknologi yang telah pun diterima dan diguna pakai secara meluas oleh masyarakat, hanya kerana ia tidak disokong oleh asas sains yang sempurna.

Bolehkah pendekatan yang serupa dimasyhurkan dalam ekosistem sastera? Pandangan ini bukan menidakkan secara total faktor bahasa. Ya, saya setuju bahawa satu tahap penguasaan bahasa yang munasabah harus dipenuhi terlebih dahulu, dan bukanlah dibiarkan semberono secara melulu. Tetapi keterikatan pada nilai-nilai gramatis bahasa yang syumul haruslah diringankan. Tujahan prioriti mesti diberikan kepada impak gagasan yang dipersembahkan dalam karya sastera. Salah satu kayu ukur pada “impak gagasan” ini boleh disandarkan pada tahap capaian dan reaksi pembaca. Dalam kalangan generasi milenia baharu, saya fikir karya-karya kreatif indie amat berjaya menatar budaya cinta sastera yang tulen, konsisten dan benar-benar semarak.

Merobohkan mitos ini menuntut iltizam kebersamaan yang tinggi, dalam seluruh ahli komuniti sastera. Sikap terlalu sentimental pada warisan-warisan dogma masa lalu perlu dikikis. Kita perlu terbuka pada tanggapan-tanggapan baharu yang mampu meluaskan ranah sastera negara. Kenapa kita mesti memilih jumud dan pegun; seribu jong masuk kuala, masihkah anjing bercawat ekor?

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Ekspresi Perpaduan dalam Malam Puisi Ambang Merdeka

Untuk mendapatkan maklumat terkini, ikuti kami melalui Telegram

Kuala Lumpur – Program Ambang Merdeka: Malam Alunan Puisi Ambang Merdeka bersempena Hari Kebangsaan ke-64 telah diadakan pada pukul 9.00 malam semalam melalui Studio Siaran Langsung Media Sosial Dewan Bahasa dan Pustaka (DBP).

Program ini mengumpulkan 14 orang pemuisi dan penyair tanah air dari barat hingga timur Malaysia, serta penampilan istimewa dua anak kecil yang menyerikan malam ambang Merdeka tahun ini.

Program dimulakan dengan deklamasi puisi daripada Sasterawan Negara Datuk Dr. Zurinah Hassan dengan “Kemerdekaan”; Dr. Lim Swee Tin (penerima SEA Write Award), “Mari Terus Berharap”; Datuk Jasni Matlani (penerima SEA Write Award), “Prihatin”; dan Datin Seri Haryani Haron (juara puisi Sayembara Puisi Kemerdekaan Peringkat Kebangsaan 2013) dengan “Laungan Negeri yang Abadi”.

Seterusnya, program diserikan dengan Dr. Shafa’atussara Silahudin yang mendendangkan syair “Perpaduan” karya Roslan Madun, dan diikuti dengan deklamasi puisi oleh Dato’ Seri Ir. Dr. Zaini Ujang, “Merdeka”; Prof. Datuk Seri Dr. Awang Sariyan, “Menuntun Si Merdeka”; Dato’ Goh Hin San, “Anak Jiran Tionghua”; dan Dato’ Arif Perkasa Dr. Mohd Asri Zainul Abidin, “Inilah Watan Kita Bersama”.

Selepas itu, program dilanjutkan lagi dengan dendangan syair “Perpaduan” oleh Roslan Madun. Kemudian, deklamasi puisi diteruskan oleh Poul Naggang dengan “Junjung Kasih Malaysiaku”; Suwanlerd Pro Poul dengan “Di Laman Merdeka”; Dr. Raja Rajeswari Setha Raman dengan “Dirgahayu Jalur Prihatin”; dan Harlym Yeo Hock Lim, “Kitalah Tuan”. Keseluruhan program dikendalikan oleh pegawai DBP, Encik Azimin Daud.

Program yang berjaya menaikkan nyala rasa kemerdekaan ini ditutup dengan persembahan istimewa daripada Gan Yi dan Gan Tien yang menyanyikan lagu Tanggal 31.

Tonton Malam Alunan Puisi Ambang Merdeka 2021 di sini.


Pelantikan dan Pentauliahan Munsyi Muda Bahasa 2019–2022

Putrajaya – Sebanyak 191 pegawai awam/warga JPA menerima watikah pelantikan dan pentauliahan Munsyi Muda Bahasa Perkhidmatan Awam bagi tahun 2019 hingga 2022 pada hari ini. YBhg. Dato’ Ts. Kamel Mohamad, Timbalan Ketua Pengarah Perkhidmatan Awam (Operasi) dalam ucapan perasmiannya menyeru agar Munsyi Muda Bahasa menjadi penggerak aktiviti kebahasaan di kementerian, jabatan dan agensi masing-masing dalam rangka menyokong pembangunan modal insan berteraskan bahasa kebangsaan.

Jelasnya, Munsyi Muda Bahasa sewajarnya menjadi daya pendorong utama dalam penganjuran aktiviti kebahasaan berskala luas agar agenda kebahasaan ini berupaya menyuntik semangat warga kementerian, agensi dan jabatan untuk bersama-sama dalam menggunakan bahasa kebangsaan secara bermutu.

Penggunaan bahasa Melayu dalam sektor kerajaan sering kali menjadi penanda aras bagi sektor swasta, malahan pihak di luar negara yang berniat untuk mengamati atau menggunakan bahasa Melayu. Dengan bertambahnya jumlah pegawai awam yang menjadi pemangkin penggunaan bahasa kebangsaan yang betul, saya berharap agar mutu penggunaan bahasa Melayu semakin diperkasakan di kementerian, jabatan dan agensi masing-masing.

Munsyi Muda Bahasa merupakan perujuk bahasa yang dilahirkan melalui kursus khas pensijilan perujuk bahasa sektor awam kerjasama INTAN dan DBP sejak tahun 2015.


Berjayakah Sastera Membentuk Identiti Kebangsaan?

Bangi – Adakah sastera hari ini mampu lagi berperanan untuk membentuk sebuah identiti bangsa Malaysia? Antara ya dan tidak, tiga panel iaitu Sasterawan Negara Datuk Dr. Zurinah Hassan bersama-sama dua penulis, Ahmad Muziru Idham dan Nur Adilla tampil mengemukakan pengalaman dan pandangan masing-masing dalam Forum Menganyam Nusa: Sastera, Kemerdekaan dan Identiti Kebangsaan yang disiarkan secara langsung menerusi Facebook Kawah Buku, malam tadi. Forum ini dikendalikan oleh Azan Safar selama dua jam lebih.

Perbincangan itu agak menarik apabila Zurinah memulakan dengan berkongsi pengalamannya membesar sewaktu Malaysia belum merdeka. Zurinah berkata, pada zamannya, pandangan umum terhadap wanita yang ingin belajar atau terpelajar tidak begitu murni, malah budak perempuan selalu dipandang serong jika asyik membaca.

“Pada pandangan zaman itu, (peranan) perempuan hanya duduk di dapur. Tiada yang peduli jika ada budak perempuan yang dapat nombor satu,” katanya.

Tegas Zurinah, karya yang beliau hasilkan adalah warna zamannya, seperti Hatimu Aisyah yang merakamkan kehidupan dan budaya masyarakat zaman itu.

Pandangan Zurinah itu senada dengan Ahmad Muziru yang turut menyebut, pada zaman itu, sastera dianggap wadah terbaik untuk kebangkitan semangat kebangsaan dan juga pembangunan. Hal ini disebabkan sastera ialah satu-satunya sumber hiburan yang ada.

“Ketika zaman belum merdeka, kita lihat sastera digunakan sebaik-baiknya oleh anak watan untuk meniup semangat nasionalisme menerusi karya kreatif seperti novel, sajak dan cerpen.

“Kebanyakan mereka juga (yang terlibat dalam sastera) ialah wartawan kerana ketika itu mereka susuk yang penting dan mempunyai akses,” katanya.

Walau bagaimanapun, kebanyakan daripada mereka yang bertugas di pejabat sidang media Utusan Melayu dan Mastika menggunakan nama samaran kerana tidak mahu dikenali dan melindungi kepengarangan mereka daripada penjajah ketika itu.

Tegas Muziru, perjuangan penulis menerusi sastera untuk menuntut kemerdekaan bagaimanapun tidak dapat dikesan dalam kalangan penulis bukan Melayu. Hal ini katanya kerana kebanyakan penduduk bukan Melayu masih lagi berkiblatkan negara asal, selain dasar pemerintahan penjajah ketika itu masih pecah dan perintah, yang mengasingkan tiga kaum utama di Malaysia, Melayu, Cina dan India.

Keadaan ini berlarutan hingga selepas merdeka apabila pembabitan penulis bukan Melayu yang berkarya kreatif dalam bahasa Melayu masih kurang. Justeru, pembentukan identiti kebangsaan menerusi sastera itu tidak begitu efektif.

Namun bagi Nur Adilla, sastera masih berperanan besar dalam usaha mengisi makna merdeka jika kita berlapang dada dan berfikiran terbuka. Malah katanya, hari ini ramai pengarang muda dan penerbit swasta yang tampil dengan karya merdeka yang tidak mengikut acuan sastera sebelum ini, yang lebih banyak memfokus tentang politik.

“Sastera membolehkan pengarang menyentuh begitu banyak isu, sama ada ekonomi atau pekerjaan.

“Bagaimanapun, selepas lebih 60 tahun merdeka, sastera kita masih terbelah-belah dengan sastera Inggeris, Iban, Cina dan Tamil, malah selepas lebih 60 tahun, kita masih memperkatakannya.

“Sebagai pentabdir sastera atau pensyarah atau penyelidik, kita perlu membaca semua jenis sastera, tidak kira bahasa apa-apa pun, dan di sinilah pentingnya penterjemahan,” katanya.

Tonton forum sempena Hari Kebangsaan anjuran Kawah Buku ini di sini.